text:
Willemstad 19 di novèmber 2020 – Riba djárason 18 di novèmber, lider di VISHON Miles Mercera a tene un presentashon tokante su vishon pa desaroyo di Turismo. E tema di e presentashon tabata TURISMO 2030. Esaki tabata e promé parti di e presentashon kaminda el a papia tokante e situashon aktual di turismo. Den e di dos presentashon, kual lo tuma lugá riba un otro fecha, Miles lo kompartí e vishon pa turismo den 2030.
Mercera a kuminsá e presentashon bayendo bèk na inisio di turismo ku den añanan sesenta a kuminsá komo un industria di kasino. Na kuminsamentu di aña 2000 a kuminsá mira subida den e kantidat di turista ku tabata bishitá nos isla. Den e periodo di aña 2000 pa 2013 e kantidat di turista a multipliká ku kuater i esaki a sigui desaroyá segun añanan ta pasa. Pero kon ta pará ku e parti ekonómiko? Awor aki ku nos ta den e temporada di COVID-19, nos ta kere den turismo ainda? Preguntanan klave ku e yu di Kòrsou preokupá ta hasi su mes.
VISHON ta traha ku sifra i dato pa asina lokual wòrdu tresé dilanti ta bon fundamentá. Pa kada 44 persona ku bishitá nos isla, esaki ta krea 1 kupo di trabou den e sektor turístiko i pa kada 30 sèn ku nos invertí den turismo nos ta haña 1 florin bèk. Ta poko sektor tin un “return of investment” haltu asina riba término korto. Banda di esaki nos no mester mira turismo komo un sektor apart; turismo tin efekto riba tur otro sektor. Edukashon ta forma e liña kòrá den esaki. Segun Mercera turismo mester bira parti di e kuríkulo di skol. Komo país kaminda gran parti di nos entrada ta bini di turismo, nos mester trese konosementu i desaroyá profeshonalnan riba e tereno aki.
E pregunta klave ta keda, kon gobièrnu por sostené sektor di turismo? Mercera ta enfatisá ku turismo por ta eksitoso solamente ora nos hasi e kambionan nesesario. Nos mester bini ku kambio pero tambe mester sigui ku lokual ta bon kaba. Manera por ehèmpel pa años kaba mester forma un ‘Curacao Tourism Authority’ (CTA) pa por trese e sektor públiko i esun privá huntu. Un plan ku manera hopi otro a keda para sin wòrdu ehekutá. Meskos ta konta pa e Tourism Masterplan di kual tin tres vershon ku a wòrdu aprobá pero no ta keda implementá, pasó no ta pone finansa disponibel. Pa desaroyá turismo mester tin sèn, i -lastimamente nos ta laga biones bai perdí. Esaki por gran parti tin di aber ku nos struktura di impuesto. VISHON ta boga pa reformá nos struktura di impuesto i hasi esaki mas aksesibel pa por saka benefisio pa e sektor di turismo tambe. Kon ta hasi progresá si mester papia ku 4 persona di diferente ministerio pa por trese kambio den e sektor di turismo?
Lo dura sigur tres aña promé ku nos por rekuperá kompletamente for di e impakto ku COVID-19 tabata tin riba nos ekonomia. Den periodo aki mester invertí den turismo sostenibel. Mester inkluí komunidat pasó nos ta traha di ‘hende pa hende’ i tambe mester pone énfasis riba protekshon di nos medio ambiente. Nos mester puntra nos mes kiko nos ke logra ku turismo riba nos isla i a base di esaki traha di un forma stratégiko i strukturá pa implementá nos vishon. Meskos ku mundu ta kambia, e turista tambe ta kambia i pa fasilitá nos mester digitalisá. E sèn ku ta drenta via e sektor di turismo mester wòrdu invertí den nos mes hendenan.
“Nunka derochá un bon krísis, ta tempu pa invertí i ta nos responsabilidat komo e gobièrnu di futuro pa fasilitá i habri kaminda pa desaroyo”, ku e palabranan aki Miles Mercera a finalisá su presentashon.
–Pa mira e promé parti di e presentashon aki por bishitá e sigiente link:


c: text/html

text:
Dialuna anochi, den conferencia di prensa extraordinario di Gobierno di Aruba hunto cu Crisis Team y Minister di Salubridad, Prome Minister Evelyn Wever-Croes a anuncia cu Aruba a conoce 5 caso di transmision local di Covid-19. Esakinan ta personanan cu a contrae e virus aki na Aruba y no tin un historia di biahe. Debi na e casonan di contagio aki, Gobierno di Aruba a tuma varios desicion pa implementa medidanan adicional pa contene e virus cuminsando ya entrante 4 di augustus.
Un medida cu a ser tuma ta entre otro pa establecimentonan manera bar y restuarant y otronan cu ta ofrece publico entretenimento musical. Cu e medida implementa, no por tin presentacionnan musical na e establecimentonan aki. Esaki den e contexto cu e presentacionnan aki ta atrae aglomeracionnan di hende. Por a nota cu den e ultimo simannan, hendenan cu ta asisti na e luganan aki, no ta atene na e regla di distanciamento di 1.5 meter.
“Gobierno, consecuentemente, a haye forsa pa tuma e medida aki inmediatamente. Sinembargo, hunto cu e desicion aki, Gobierno di Aruba a dicidi tambe pa bay den deliberacion cu musiconan pa yega na solucion con por sali di esaki y cua actividadnan si por permiti y bou cua condicionnan”, Prome Minister a duna di conoce.
Na e momentonan aki, Gobierno ta buscando contacto cu musiconan pa asina por bay den deliberacion inmediato.

robotstxt: allowed

filter: keep


text:
Oranjestad, Aruba: Dialuna mainta ex Minister Booshi Wever a reaciona riba un of mas articulo cu lo a sali publica den prensa local, den cual ta bisa cu elo a wordo deteni na Venezuela. Sr. Booshi Wever a desmenti esaki den un post di Facebook y a splica kiko exactamente a pasa.
Reacion di Sr. Booshi Wever: Mi a tuma nota di publicacionnan cu a sali den medionan di comunicacion y social. Ta parce cu tin hende cu ta sinti hopi felicidad ora cu otronan ta pasa momentonan hopi fastioso den bida. Y esaki ta loke nos ta pasando aden. Mi kier informa cu nos ta resolviendo e loke ta pasando.
Mi kier bisa si cu nos a sali pisca diahuebs mainta na Baho y nos a haya problema cu ambos pompnan pa saca awa(bildgepump). Eynan nos a tuma e desicion pa tira pa costa di Venezuela cu for di unda nos tabata ta, ta esun mas cerca. Y esaki a resulta di ta e miho desicion cu nos por a tuma. Nos di baina a yega e costa di Venezuela. Nos a yega mas o menos 10or di mainta na e costa na un lugar cu yama Tumatey y a hasi tur cos pa scapa e boto. Pues no anochi manera ta wordo bisa den e publicacion. Nos mes a scapa di baina. Nos a notifica mesora cu nos a drenta pa motibo di un emergencia, pues no por papia cu nos a wordo gará.
Den e articulo ta poní cu nos a wordo gará anochi ta saca gasolin, riba e potret por mira hopi cla cu ta den dia nos a yega y cu un boto casi full bow awa, ta hopi dificil pa saca gasolin.
Ta te banda di 4or atardi e autoridadnan a yega y cuminza cu nan investigacionnan. Nos a coopera cu nan 100% y e resultado ta cu nos mes ta liber y e boto awe of mayan lo ser someti na un inspeccion. Den e fase ey nos ta.
Nos a wordo bon tratá.
E potretnan adhunto ta demonstra cu realmente cu nos tabata tin problema y cu nos milagrosamente a yega costa y danki Dios nos ta na bida. Esnan cu kier a goza y sinti nan mes feliz cu loke a sali den medionan, mi kier a bisa, cumi ta sumamente contento di por a contribui na nan felicidad.
Pronto nos lo ta na Aruba, algun lo ta contento pa esey y otronan ta decepciona cu esey. Esey ta bida.


text:
Diabierna 26 di januari Departamento di Aduana ta celebra e Dia Internacional di Aduana 2018. Riba e fecha aki nos ta brinda honor na tur Miembro di e prestigioso Cuerpo di Aduana cu ta contribui na Crea un Ambiente Empresarial Sigur tanto pa e Desaroyo Economico di nos pais Aruba, como tambe salbaguardia e interesnan di nos pais pa loke ta trata medio ambiente, salud publico, y seguridad.
Aduana a pasa sigur door den algun “challenge”, cambionan y desaroyonan tanto interno como externo. Mirando desaroyonan mundial, di tecnologia, “knowledge”, leynan y comercial nos ta creando e posibilidadnan pa bai bai padilanti.
Instrumentonan cu sigur ta dunando resultado ta entre otro nos: CNI, website moderno, dialogo cu clientenan, scan machinenan, opleidingnan interno externo, sistema di pago online, proceduranan nobo y adapta.
Locual ta mas importante di e cambio di e procesonan y e desaroyonan ta e entusiasmo y bon voluntad e Cuerpo di Aduana y di e trahadonan Administrativo cu ta sostene nos Aduaneronan den nan tareanan prestigioso.
Den 2018 nos lo sigui esforsa nos mes como organisacion di Aduana pa Crea un
Ambiente Empresarial Sigur pa Desaroyo Economico pa nos pais Aruba”.
Cu gratitud inmenso Director, Gerencia, Staf y Personal Administrativo ta
Felicita tur Aduanero riba Dia Internacional di Aduana 2018.


text:
Informacion cu a ricibi awe mainta a indica cu autoridad tabata en busca di un persona cu arma di candela den area di Eagle, Noord
Esaki a tuma luga den careda di 9:00AM, den e parkeo di Ex-Eagle Casino den un parti di construccion tumando luga, caminda cu varios unidad di polis a presenta pa buskeda di un sospechoso cu lo tin arma di candela den su poder. Descripcion cu a duna cu tabata trata di un persona bisti na cora.
Pa mala suerte, un di e trahadonan na e area di construccion lo tabata cuadra cu e descripcion cu nan tabatin. A bay controla pero no tabata trata di e sospechoso cu ta buscando. Polis a continua cu e buskeda.


text:
ORANJESTAD -Aruba ta raporta un cantidad di 4 morto awe di Covid19 y 30 caso positivo nobo. Tin pa informa cu e 4 fayecidonan cu a keda regista awe, 2 a fayece ayera y 2 DVG su seccion di Epidemiologie a wordo informa di nan cu retraso. Por remarca si cu tur tawata interna den hospital pa extra cuido. Edad promedio di esnan cu a fayece cu of di covid-19 ta 77 aña. Segun resumen di awe 85 persona a recupera, a registra un total di 30 caso nobo di Covid-19, di cual tur ta residente. Cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 560 test. 'Postivity rate' entre nos residentenan ta 13%.
ACTIVO
Activo tin awe 502 caso, cantidad di fayecido relaciona cu Covid-19 a aumenta na un total di 56 persona.
HOSPITAL
Hospital ta informa cu tin un total di 29 persona interna di cual 10 ta den Cuido Intensivo y 19 riba unidad general di covid.
ORANJESTAD - Riba dialuna 1 di maart 2021 Gobernador di Aruba, Su Excelencia Alfonso Boekhoudt, a ricibi Señor Ernst Noorman (Embahador di Reino na Bogota, Colombia) pa un audiencia na Cas Ceremonial di Gobernador. Durante di e bishita aki, miembro di e delegacion Thys Hoekman (Prome Secretario di Asuntonan Politico), como tambe Ghislaine Nicolaas (Beleidsmedewerker Directie Buitenlandse Betrekkingen) a acompaña Señor Noorman.
ORANJESTAD - Segun resumen di awe, a registra un total di 17 caso nobo di Covid-19, di cual 8 ta no-residente. E cifra di no-residente positivo ta ensera esnan no-residente cu ta test na aeropuerto na nan yegada y na laboratorionan prome cu nan bandona Aruba. E cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 469 test. 'Postivity rate' entre nos residentenan ta 26% y 60 persona a recupera.
ORANJESTAD - Awor cu tin un siman y mei cu Aruba ta vacunando contra Covid19, noticiacla ta interesa pa sa con ta bayendo cu esaki. Si bo a vacuna caba, con bo experiencia tabata, of si bo no a haye ainda, pakico esaki ta. E encuesta aki ta solamente pa esnan cu ta biba na Aruba. E resultado manera semper ta pa metanan puro noticioso y ta keda anonimo manera semper. Nos ta gradici bo pa bo participacion. Pa participa, click AKI
ORANJESTAD - Segun resumen di a registra un total di 15 caso nobo di Covid-19, di cual 7 ta no-residente. E cifra di no-residente positivo ta ensera esnan no-residente cu ta test na aeropuerto na nan yegada y na laboratorionan prome cu nan bandona Aruba. E cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 516 test. 'Postivity rate' entre nos residentenan ta 22% y awe 32 persona a recupera.
ORANJESTAD – Mas di 6000 ciudadano di Aruba (6005 pa ta exacto) a vacuna caba contra Covid19. Di e grupo aki, 4555 tabata di e grupo di 60+. Tambe mester menciona cu mas di 21 mil ciudadano a registra pa vacuna, di cual e grupo di 6 mil ta bin. Si tuma nota sinembargo cu tin mas of menos 17 mil persona registra na Aruba cu ta pertenece na 60+, ainda falta 7773 persona di 60+ cu mester registra y haya nan vacuna. Pero, e ta mas cu e cifra tabata inicialmente. Manera cu minister di salud Dangui Oduber a bisa na comienso di dia awe, ta premira cu pa otro siman diasabra, e prome lote di 11.700 vacuna, lo caba y cu e siman aki lo por vacuna mas cu a bisa pa dia. Inicialmente a kere cu lo vacuna 800 persona pa dia, pero ya a surpasa esaki caba.
ORANJESTAD - Recientemente e fundacion Parkietenbos a entrega mas di 3000 firma na gobierno urgiendo pa soluciona Ser’i Teishi, stop di kima sushi na Dump, sera e luga y alaves soluciona e contaminacion di huma di WEB Aruba. Tur aña for di luna di Juni pa November durante e temporada di horcan cu biento cambia, e habitantenan ta sufri enorme di e molesternan aki y nan ta haya malesanan cronico y hasta por ta fatal. Tanten cu bo no ta drumi of lanta mainta den e barionan, cualkier persona no sa den ki sufrimento e habitantenan ta pasa aden. Tin biaha den oranan di anochi bo ta lanta sofoca pa e huma y holo malo cu ta bay den direccionnan di e casnan den e vecindario debi na e cambio di direccion di biento pa lunas largo. Pues ya ta laat, ta lihe mester haci pa soluciona e desastre ambiental aki cu ta afectando e barionan ya pa décadas.


text:
Ora nos ta papia di kemadura, nos no ta papia solamente di kemadura okashoná pa kandela/kayente. Un bestia tambe por haña kemadura na diferente manera. Kayente di mas, friu di mas, stom, inhalá huma òf airu kayente, un shòk eléktriko, solo òf algu kímiko por okashoná kemadura.
Ta konosí kaba ku un kemadura por ta konsistí di diferente grado pero kon bo ta rekonosé un ke otro?
Kemadura di promé grado, e kueru ta hasi doló ora mishi kuné i e ta kòrá i e por haña blar.
Kemadura di segundo grado, esaki ta sumamente doloroso pa e bestia, e kueru ta mustra manera pèrkamènt i e ta seku. E ta hinchá na e lugá kaminda tin e herida.
Kemadura di tersera grado, esaki ta e kemadura masha serio, e lana ta laga lòs. E kueru ta mustra sea blanku òf e ta pretu manera karbon. Komo ku e nervionan ta afektá kisas e no ta sinti doló.
Kiko pa hasi:
• Laga awa friu basha riba e lugá aki òf pone un “icepack” pa mas o ménos 15 minüt riba dje òf te ora e temperatura di kurpa normalisá
• Tene kuidou pa hipotèrmia, si e bestia kuminsá tembla stòp di fri’é
• No hunta nada di loshon òf kos vèt riba e herida
• Si akaso e herida ta grandi òf e bestia ke lembé, tap’é ku algu ku no ta pega. No hasi uzo di katuna pasobra e ilunan por pega riba e herida
• Dun’é awa ku suku, pero solamente si e no ta fuera di konosementu i ku e por guli bon
Den kaso di kimamentu tin chèns grandi pa deshidratashon, infekshon i shòk, manera bo kaba di fria e herida bai un veterinario inmediatamente. E lo sigui enkargá su mes ku e kuido di e bestia pa evitá pió. Kemadura ta algu sumamente serio ku no tin mag di balotá.
©Rescueracao, translation Denice Bezemer. Like us @ Facebook


text:
WILLEMSTAD – Corsou a ricibi su prome 19 mil vacunanan contra Covid19 diaranson atardi. Mescos cu tabata e caso un dia anterior cu Aruba y Bonaire, un buelo di KLM a percura pa trece e prome lote di vacuna, pa e isla tambe por cuminsa cu su proceso di vacuna su ciudadanonan. Mescos cu na Aruba, prensa y gobierno tabata presente pa cubri y ricibi e prome lote aki. Ta premira cu pa mayan diahuebs, lo cuminsa vacuna ciudadanonan conforme e plan di accion. Na Aruba mientrastanto awe a cuminsa vacuna su ciudadanonan. Potretnan cortesia di Peggy Croes.
WILLEMSTAD – Ex director di Giro Bank Eric Garcia (81) na Corsou tin cu bay prison bek. Asina Corte di apelacion a dicta diahuebs. E sentencia ta keda 4 aña di prizon pa malversacion, falsificacion di firma, labamento di placa. Ademas e tin cu paga 19 miyon florin bek of haya un castigo adicional di 3 aña di prison. Segun e cargonan, sr Garcia a malusa su posicion como curator di e faillisement di Banco de Maracaibo entre 2010 y 2016. Asina el a traspasa e suma di 11 miyon dollar riba otro cuentanan propio. Corte a tene cuenta cu e edad di sr Garcia, y cu e tin problema cu salud. Sinembargo esaki no ta impede cu e por sinta su castigo den prizon envez di aresto di domicilio manera tabata e caso te awor. Pero a opta pa reduci e castigo di prison di 5 aña pa 4. Sr Garcia y ministerio publico tin 14 dia pa apela e caso den corte di casacion.
MIAMI - The Centers for Disease Control and Prevention (CDC) a añadi Antigua, Barbuda y Corsou e siman aki riba e lista di riesgo halto pa Covid19, y cu biaheronan Mericano tin cu evita. E nivel ta 4 cu ta ‘hopi halto’. E raportahe ta bisa cu islanan manera St Lucia y Aruba ta riba e lista caba (Aruba for di 2 di februari ultimo). Sinembargo, informacion for di Consulado Mericano na Corsou lo a indica cu e informacion aki no ta completemente corecto ya cu pa algun luna caba Corsou ta riba e lista. Sinembargo e lista ta bisa claramente cu ta for di 1 di maart, a ‘update’ e lista aki. Fuera di Aruba y Corsou, tin mas di 150 pais cu Merca a label como risico grandi, incluyendo Merca mes.
WILLEMSTAD – Miembro di partido politico PAR Emmilou Capriles a keda huramenta como miembro di Parlamento di Corsou diahuebs atardi pa gobernadora interion Michelle Russel-Capriles. Asina e portal Paradise FM ta raporta. Cu e huramentacion aki, e impase parlamentario ta yega na su fin. Awe mainta gobernadora a pidi e conseho electal pa prepara e documentacion pa por huramente sra Capriles. Cu esaki sra Capriles lo fungi como Parlamentario pa e proximo dos luna y mei cu ta keda e Parlamento aki. Potret cortesia Paradise FM.
WILLEMSTAD – Na Corsou huez comisario a prolonga detencion di 4 di e 5 agentenan policial cu ta deteni for di diadomingo ultimo. Na prome instante a raporta cu tabata trata di 6 polis, pero a resulta despues cu ta 5. Nan ta deteni relaciona cu iregularidadnan cu nan tabata envolvi aden. Ta trata di 3 homber polis y un polis muher. A separa nan di otro pa evita cu nan ta papia cu otro obviamente.
WILLEMSTAD – Na Corsou den fin di siman (diadomingo mainta) un grupo di 6 polis a keda deteni relaciona cu un investigacion andando di ‘faltamento cu procedimento di confiscacion di propiedad y kibramento cu privacidad di vivienda. Tabata dia 13 di januari ultimo ora cu e 6 polisnan aki a keda suspendi di nan trabou, y mester a keda cas. E weekend aki nan a haya nan mes dilanti un fiscal auxiliar y despues a ordena nan encarcelamento pendiente di mas investigacion. Potret cortesia notisia.com
WILLEMSTAD /DEN HAAG – Gobierno di Reino Hulandes diabierna a impone un medida di alta supervision (Algemene Maatregel van Rijks Bestuur) pa gobernador (lesa:Corsou) debi cu 10 parlamentario tabata desobediente y a frena e operacion di esaki pa dos luna. Awe mainta presidente di Parlamento di Corsou Ana Maria Pauletta a confirma e informacion aki durante e programa radial cu periodista Mariano Heyden, indicando cu e ta un berguensa cu esaki mester sosode aworaki, siendo cu tin yen di cos importante sosodiendo.


text:
KRALENDIJK – Periodo 2 ta tras di lomba i SGB/VMBO ta duna oportunidat na mayornan pa papia ku e dosentenan riba e resultado di e di dos rapòrt.
Pa e motibu aki ta rekordá tur mayor ku tin yu na VMBO, riba e “tafeltjes avond” ku lo tuma lugá djaweps 6 di febrüari, di 7’or pa 9’or anochi na SGB. Pa partisipá na e “tafeltjes avond” aki mester inskribí via magister.
SGB a manda invitashon pa mayornan via magister. Pa e mayornan ku no ta disponé di un “emailadres”, a manda un karta ku informashon kon pa inskribí via magister. Riba e “website” www.sgbonaire.com tambe a pone instrukshon kon pa inskribí.
Mas aleu ta enfatisá ku inskripshon ta solamente posibel via magister i ku inskripshon lo sera djadumingu 2 di febrüari, 12’or anochi.
Mayornan ku di un òf otro manera no por drenta magister pa inskribí, por yama na 715-7777 i pidi pa departamentu di atministrashon ku lo por astistí den esaki.


text:
ORANJESTAD—Prome Minister Evelyn Wever-Croes a elabora riba e tema di energia specialemente di e famianan di kendenan awa y coriente a wordo corta. Na mas di un ocacion, e mandatario a indica cu e vision di Gabinete Wever-Croes ta pa baha e gastonan di awa y coriente. Haci e prijs di awa y coriente accesibel pa tur famia y percura pa tur cas na Aruba tin acceso na awa y coriente.
E mandatario ta bisa cu esaki ta mas facil pa bisa cu pa haci mirando cu tin miles di famia na Aruba cu no tin awa y coriente y e tema aki varios biaha a wordo trata den Conseho di Minister. Prome Minister ta elabora riba e tema aki:
“Mi por anuncia awo cu hunto cu WEB, Elmar y Utilities, nos a yega awo na un situacion di solucion pa famianan cu no tin conexion di awa y coriente actualmente. Danki na e contribucion cu WEB y Elmar ta bay haci, nos ta bay institui un fondo financiero cu ta wordo sostene door di e companianan y ta bay resorta bou di supervision di Departamento di Asuntonan Social.
Un famia cu no tin conexion di awa y coriente por yega na e departamento aki, y lo pasa door di un procedura di screening. Famianan cu tin problemanan social y cu di berdad tin mester di ayudo lo bin na remarke pa haya conexion inmediato di awa y coriente. Pa esaki lo uza un tipo di meter prepaga. Y despues di esaki lo sigui e procedura di areglo di pago cu facilidad di pago hopi amplio pa e suma cu tin habri.
E hecho cu tin miles di famia ta bibando sin awa y sin coriente ta un tema hopi preocupante y di molester pa e Gobierno aki. Y esaki tawata un di e prome cosnan cu a hiba prioridad cerca Gabinete Wever-Croes. Tur mucha, tur adulto, tur hende di edad, tur hogar na Aruba, irespecto e situacion financiero, tin derecho riba awa y coriente y Gobierno lo percura pa tur hogar haya esakinan tambe.
Esaki ta un decision cu a wordo tuma e siman aki den Conseho di Minister. Awo nos ta den e proceso di ehecucion y pronto lo anuncia e prome famianan cu lo bin na remarke pa esaki yega e Departamento di Asuntonan Social pa pasa e procedura pa haya un meter prepago y pa yega na un areglo di pago di pasado sin tin mester bay WEB y Elmar cu e tema aki pasobra e lo wordo administra door di e Departamento di Asuntonan Social. Cu esaki Gobierno di Aruba ta cumpli cu e compromiso cu nos a haci cu tur cas na Aruba mester tin awa y coriente”.


text:
Diahuebs mainta, den careda di 10:30AM, durante persecucion di sospechoso cu a huy pa polis den mondi di Paradera tabata tumando luga, a tuma nota di un otro Nissan Skyline cu a yega riba velocidad pero na momento cu a tuma nota di presencia di polis a brake cu intencion di reverse y bay for di sitio.
Esaki a sosode dilanti Tamarijn 54, cu ta e cas caminda e sospechoso di persecucion ta biba. No por bisa si nan ta conoci of si ta pa casualidad nan lo tabata pasando dilanti dicho adres, pero polis a dunanan señal pa para pa haci un control.
A bin resulta cu e vehiculo aki tampoco su informacion ta cuadra. Polis a confisca e vehiculo aki tambe for di sitio, lagando e tres ocupantenan na pia.


text:
Kralendijk – Pa guia kresementu di Boneiru den bon kaminda – tantu pa loke ta trata kantidat di habitante komo aktividatnan komersial – mester anda kuidadosamente ku uso di terenonan ku ta disponibel pa desaroyá. Riba su mes tin sufisiente espasio, pero pa protehá e ‘kara propio’ di nos isla mester evitá ku ta konstruí ‘pa loko’.Pa e motibu ei den su vishon riba e maneho di tereno ku mester hiba a inkluí un asina yamá ‘Kadernota Grondbeleid Bonaire’, un dokumento den kua ta indiká e puntonan prinsipal di maneho i e kuadronan finansiero pa e aña binidero. Esaki Kolegio Ehekutivo a presentá na Konseho Insular pa aprobashon. E ‘kadernota’ ta un kontinuashon lógiko riba e Plan di Desaroyo Espasial Boneiru (Ruimtelijk Ontwikkelingsplan Bonaire – ROB) ku anteriormente Konseho Insular a aprobá. Segun Kolegio Ehekutivo kuadronan bon kla ta nesesario pa anda na un manera ophetivo ku terenonan ku ta destiná pa keda desaroyá i asina ekskluí arbitrariedat. E kuadronan ta hasi posibel pa Konseho Insular por hasi eskohonan na un manera korekto, kuidadoso, finansieramente responsabel i transparente pa suidadanonan i ku ta pas den e desaroyo espasial deseá i alabes ekonómiko i duradero di nos isla. E ‘kadernota’ lo sòru ku ta sinkronisá e maneho di dunamentu di tereno mas mihó ku e uso intenshoná, di manera ku konstrukshon di kas ta tuma lugá na sitionan ku ta ofresé e ambiente di biba mas adekuá i di manera ku ta surgi aktividatnan komersial na sitionan ku no ta afektá kalidat di bida di nos suidadanonan. Pero un maneho di tereno moderno i koherente ta ofresé tambe hopi bentaha konkreto, manera redukshon di listanan di espera pa tereno di hür, tereno di èrfpagt òf bibienda. Pa kasnan di famia ku un entrada mas abou ta baha e drèmpel pa haña tereno pa konstrukshon di un propio kas. Un otro efekto positivo ta ku ta kombatí spekulashon ku tereno, pero ku netamente ta stimulá e desaroyo ekonómiko deseá. Un bon aplikashon di e kuadronan ta ofresé garantia pa mantenshon di e karakterístikanan i kalidatnan outéntiko ku ta duna Boneiru su identidat úniko ku nos habitantenan i nos bishitantenan ta apresiá asina tantu. E desishon di Kolegio Ehekutivo pa mediante e nota ku Konseho Insular mester aprobá, komprometé su mes na un maneho di tereno kuidadoso (hustu i efektivo) i transparente (ku tur hende por kontrolá), ta forma parti di e deseo di Kolegio Ehekutivo pa fortifiká e garantia riba bon gobernashon mas aleu.
BC doet voorstellen voor een zorgvuldig en transparant grondbeleid
Kralendijk – Om de groei van Bonaire – zowel qua inwoners als bedrijvigheid – in goede banen te leiden dient zorgvuldig te worden omgegaan met het gebruik van voor ontwikkeling beschikbare grond. Op zichzelf is er voldoende ruimte, maar om het ‘eigen gezicht’ van het eiland te beschermen moet voorkomen worden dat er ‘lukraak’ wordt gebouwd.Het Bestuurscollege heeft daarom zijn visie op het te voeren grondbeleid opgenomen in een zogeheten Kadernota Grondbeleid Bonaire. Deze is ter vaststelling aan de Eilandsraad aangeboden. De kadernota is een logisch vervolg op het eerder door de Eilandsraad vastgestelde Ruimtelijk Ontwikkelingsplan Bonaire (ROB).Heldere kaders zijn volgens het BC nodig voor het op een objectieve manier omgaan met voor ontwikkeling bestemde grond en zo willekeur uit te sluiten. De kaders stellen de Eilandsraad en het Bestuurscollege in staat op een correcte, zorgvuldige, financieel verantwoorde en voor burgers transparante wijze keuzes te maken die passen in de gewenste ruimtelijke en duurzame economische ontwikkeling van het eiland. De kadernota zal ervoor zorgen dat het uitgiftebeleid beter wordt afgestemd op het beoogde gebruik zodat woningbouw plaatsvindt op locaties die de meest geschikte leefomgeving bieden en nieuwe bedrijvigheid ontstaat op locaties die de leefkwaliteit van burgers niet aantast. Maar een modern, samenhangend grondbeleid biedt ook heel concrete voordelen zoals het terugdringen van wachtlijsten voor huurgrond, erfpachtgrond of woning. Voor huishoudens met een lager inkomen wordt de drempel voor het verkrijgen van grond voor het bouwen van een eigen woning verlaagd. Een ander positief effect is dat speculatie met grond wordt tegengegaan, maar gewenste economische ontwikkeling juist wordt gestimuleerd.Een goede toepassing van de kaders biedt een garantie voor het behoud van de authentieke kenmerken en kwaliteiten die Bonaire zijn eigen, door de inwoners en bezoekers gewaardeerde unieke identiteit geven.Het besluit van het Bestuurscollege zich via de door de Eilandsraad vast te stellen nota te committeren aan een zorgvuldig (eerlijk en effectief) en transparant (voor iedereen controleerbaar) grondbeleid maakt deel uit van de wens van het BC de borging van goed bestuur verder te versterken.


text:
Papiamentu balansá: un kurso pa perfekshoná dominio di nos lenga
Simia Literario ta presentá tres workshop ku dr. Henry Habibe lo guia. E workshop kier yuda outornan perfekshoná nan Papiamentu. No ta trata di ortografía di Papiamentu, pero di Papiamentu ku hende sa usa inkorekto.
Aunke ku den pasado varios eksperto di Papiamentu a konstatá ku no tur hende sa papia i skirbi Papiamentu korekto i aunke e mes ekspertonan ta purba drecha esaki konstantemente, te awor akí ainda tin ‘Danjadonan di Papiamentu’ (Antoine Maduro). Na 1995 Otto Sprock ta kontstatá den su Lenga, ban kuida nos lenga ku ainda tin native speakers di Papiamentu ku no sa papi’e korekto of sin fout.
Den e tres workshop aki Henry Habibe lo duna ehèmpel di Papiamentu ‘inkorekto’ i lo purba perfekshoná e lenga di kursistanan mas tantu posibel ku ehersisio.
Fechanan: diasabra 2, 9 i 16 di desèmber 2017
Ora: 10.30 – 12.00 or
Adrès: Auteursbond, De Lairessestraat 125, Amsterdam
Entrada: € 60 pa tur tres workshop huntu, miembro di Simia Literario ta paga € 50.
E prijs di entrada ta ku kòfi, te i un kuki.
Por fabor registrá nomber na simialiterario@gmail.com promé ku 30 di novèmber i paga e entrada e promé workshop of paga e entrada di antemano na nòmber di Simia Literario, number di banko NL26 INGB0009310776.
Solamente tin 12 lugá pa kursista. Despues di pago no lo tin restitushon di plaka si un kursista no por bini workshop. Si ta posibel por manda otro hende den su lugá.


text:
Pronóstiko di tempu pa Kòrsou i bisindario bálido te djabierne mainta 06:00 o.l., 05 di febrüari 2021.
Pronóstiko
Pronóstiko di tempu pa Kòrsou i bisindario bálido te djabierne mainta 06:00 o.l., 05 di febrüari 2021.
Kompilá: djaweps 04 di febrüari 2021, 05:00 o.l. (09:00 UTC).
Tempu: Por lo general parsialmente nublá i no ta antisipá áwaseru signifikante. Tambe visibilidat ta sigui un poko redusí dor di presensia di stof den airu
Temperatura máksimo lo alkansá 30ºC i temperatura mínimo 25ºC.
Solo ta sali 07:00 i ta baha 18:39 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando,fuerte den ráfaga; forsa 6 (40 te 50 km/h, 22 te 27 nudo).
Situashon general: Durante di e proksimo 24 ora no ta antisipá muchu kambio den e kondishon di tempu aktual. Bientu lo kontinuá ta moderá te bastante fuerte den nos area.
Kondishon di laman: Moderá na kostanan sùit i wèst ku olanan entre 1 i 2 meter (3 i 7 pia).
Fenómeno spesial: Ningun.
Perspektiva te djabièrnè atardi: Parsialmente nublá ku chens pa un áwaseru. Alabes e forsa di bientu lo oumenta un poko.
Meteorólogo: Luciano.


text:
Kònsùl General di China a realisá un bishita di trabou na Parlamento
Kònsùl General di China a realisá un bishita di trabou na Parlamento
Djabièrnè mainta dia 4 di ougùstùs 2017 E Kònsùl General di China stashoná na Kòrsou sr. Zhang Weixin i Kònsùl sra. Pei Yajuan a realisá un bishita di trabou na Parlamento di Kòrsou. Nan a ser risibí pa Presidente di Parlamento sr. William Millerson i e Grefir di Parlamento mr. Silvin Cijntje. Durante e bishita aki e dignatarionan a follow up den nan kombersashon riba vários tópiko entre kual prevenshon di krímen den e komunidat di komersiantenan Chines establesé aki na Kòrsou. E desaroyonan ku tin andando rondó di e kompania estatal di China Guandong Zhenrong pa invertí den e ekonomia di nos pais. E Kònsùl di China sr. Zhang Weixin a lansa e proposishon pa Miembronan di Parlamento mes tuma nota di e instalashonnan di Guandong Zhenrong aya na China. A deliberá riba e posibilidat pa kuminsá stimulá e posibilidatnan pa suidadanonan dje Repúblika Popular di China bishita Kòrsou komo turista. Na final dje bishita aki ámbos dignatario a hasi entrega di opsekionan na nòmber dje komunidat ku nan ta representá.
Deskripshon dje potrèt: di robes pa drechi Grefir di Parlamento mr. Silvin Cijntje, Presidente di Parlamento sr. William Millerson, Kònsùl General di China na Korsou sr. Zhang Weixin i Kònsùl sra. Pei Yajuan


text:
WILLEMSTAD – Organisashonnan di naturalesa ta avisá pa pèrdidanan ekonómiko grandi si no bini atenshon pa mantenshon di naturalesa i kambio di klima den e negosiashonnan ku Den Haag pa e drechamentu di e islanan Aruba, Kòrsou i Sint-Maarten.
Entradanan ku por ehèmpel na Kòrsou ta gana via (eko)turismo i peskeria i indirektamente di aktividatnan relatá na naturalesa ta entre 21 i 63 porshento di e produkto nashonal bruto (BNP) di e isla. P’esei segun Mark Vermey, direktor sientífiko di Caribbean Research and Management of Biodiversity (CARMABI), ta importante pa hiba (protekshon di) naturalesa den e paketenan di pais ku Hulanda a sintonisá ku Kòrsou, Aruba i Sint-Maarten pa troka pa fiansa di emergensia. “Kòrsou lo pèrdè kasi 400 mion dòler di entrada si e refnan di koral disparsé”, Vermeij ta bisa.
Prekupashonnan grandi serka organisashonnan di naturalesa
Dutch Caribbean Nature Alliance (DCNA) , ku ta sostené e organisashonnan di maneho di e Áreanan di Naturalesa protehá na tur seis isla di Hulanda Karibense, ta insistí serka reino Hulandes pa den e diskushonnan di sosten di likididat duna atenshon na motibunan di medio ambiente i durabilidat di klima, pa Kòrsou, Sint-Maarten i Aruba.
“Nos ta sigui e diskushonnan entre e gobièrnunan den Reino tokante e sosten di likididat pa Kòrsou, Aruba i Sint-Maarten minusiosamente i nos ta masha prekupá ku den e diskushonnan ei no tin lugá pa medio ambiente, mantenshon di naturalesa i durabilidat di klima pa e islanan’, Tadzio Bervoets, direktor interino di e ret ta bisa.
Mester di mas diskushon ku fókùs
Segun Bervoets lo mester bini mas diskushon ku fókùs pa den Reino traha na desaroyo di medionan nesesario pa reakshoná riba e kantidat di problema di medio ambiente ku Kòrsou, Aruba i Sint-Maarten ta enfrentá komo konsekuensha di kambio di klima.
“Esaki lo ke men entre otro mas sosten pa un mihó maneho di awa shushi òf desaroyo di strategia pa protehá áreanan di naturalesa ku ta krusial pa limitá e konsekuenshanan di kambio di klima”, segun Bervoets.
Krísis di klima ta mas serio ku krísis di corona
E direktor interino ta insistí pa duna mas atenshon na dunamentu di sosten pa e kambio pa un ekonomia di resiklahe, pa asina e islanan ta mas resistente kontra e konsekuenshanan inevitabel di kambio di klima.
“E konsekuenshanan negativo di e krísis di klima por ta mas serio pa e islanan karibense ku e krísis di corona i p’esei mantenshon di fuentenan di ayudo natural mester para sentral den e diskushonnan tokante e reformashon di e islanan”, segun Bervoets.


text:
Prome Minister Evelyn Wever-Croes:
PARTICIPACION VIRTURAL DI PROME MINISTER NA ASAMBLEA GENERAL DI NACIONNAN UNI
“Hunto nos ta crea un miho mundo pa nos generacionnan nos dilanti”
Prome Minister Evelyn Wever-Croes diaranson tawata den e di 75 aña di e Asamblea General di Nacionnan Uni cu e aña aki a tuma luga den un forma virtual. Prome Minister a presenta e topico di Adaptacion Climatico.
“E retonan Global ta intenso. Nos clima ta cambia rapido y dramatico. Globalmente nos ta enfrenta inundacion, secura, tormenta, aumento di awa di lama y e oceanonan ta bira cayente. Den e region Caribense, nos ta enfrentando temporadanan di horcan nunca bisto. Temperaturanan ta subi riba nivelnan di calor halto cu consecuencia cu e consumo di energia ta subi. E problemanan aki ta costando bida di hende, afectando asina nos comunidad y causando dañonan grandi na nos economia y medio ambiente.
E realidad ta tambe cu nos ta mei mei di un crisis global. COVID-19 a expone nos y confirma nos vulnerabilidad. Mientras nos ta confronta e pandemia y bayendo riba e caminda pa reactiva nos economia, nos mester conclui cu esaki no a kibra e velocidad di e cambionan den clima.
E mundo aki mester solucionnan pa e adaptacion climatico. Reino Hulandes ta comprometi pa pone y mantene adaptacion climatico como prioridad riba e agenda internacional. Esaki ta inclui e respaldo pa cu e iniciativa pa un Comision Global riba adaptacion. Reino Hulandes tambe ta apoya e creacion di un Centro di Adaptacion Global.
No ta existi un solucion unico, nos mester haci esaki riba un corto y largo plaso. For di reenforsa nos coastanan y mehora nos infrastructura te cu uza technologia avansa. Desaroya solucionnan innovativo sostenibel pa crea oportunidadnan pa trabounan nobo, reinventa nos sistema educativo pa fomenta e desaroyo di nos futuro generacionnan.
E practicanan resiliente climatico mester wordo integra den e manera cu nos ta reconstrui miho y mas fuerte. Tur esaki ta rekeri plannan di inversion y solucionnan financiero, incluso e desaroyo di mecanismonan di financiamento nobo pa paisnan cu tin debe insostenibel, ingresonan abou y cu ta vulnerabel na disasternan natural ocaciona door di e cambio climatico.
Si nos no haci nada, nos ta core e risico pa menasa e siguridad alimenticio, di energia y awa pa e futuro generacionnan. Ta solamente hunto nos por marca e diferencia y cumpli cu nos deber pa inverti den nos capacidad di recuperacion y crea un miho mundo pa nos generacionnan nos dilanti”.


text:
Hudaismo
Hudaismo ta e "religion, filosofia i manera di biba" di hendenan hudiu. E tin su origen den e Beibel hebreo (tambe konosi komo e Tanakh) i mas despues den e tekstonan manera e Talmud. Hudaismo ta konsidera dor di e hudiunan pa ta e ekspreshon di e relashon konvenshonal ku Dios tin ku e Yiunan di Israel. Segun Hudaismo Rabiniko tradishonal, Dios a revela su leinan anto komandamentunan na Mózes riba e seru di Sinai anto a formá e Torah skibí i oral. Esaki tabata historikamente kritika dor di e Karaitonan, un movementu ku a florese durante e tempo medieval, kual ta retene un par di mil siguidonan awendia ku ta mantene ku solamente e Torah skibí a wordu revelá. Den tempunan moderno, movementunan liberal manera Hudaismo Humanistiko por ta no-teistiko.


text:
KRALENDIJK - E kantidat di bishitante ku a bula bin Sint Eustatius i Saba e aña ku a pasá, tabata 69 i 67 porshento mas abou ku na 2019. Na Boneiru a bini 58 porshento ménos bishitante ku avion. Esaki ta resultá for di sifra di CBS.
Yudansa pa futuro trahadó haña eksperensia
Kralendijk – Unu ta guia bishitante den parke, e otro ta yuda ku mantenshon i otronan ta sòru pa e bishitantenan keda bon sirbí ku kos di bebe i kome. Nan tur ta partisipá na e proyekto ‘ATL25+’ den kua personanan ku mas ku 25 aña, pa seis luna, ta traha na Mangazina di Rei pa despues nan sigui paku otro trabou.
Nuebe detenido a gradua pa estudio di mbo
KRALENDIJK - Komo parti di e proyekto ‘Ban pa Kambio’, siman pasá, tres detenido a optené un diploma mbo-1 na e Instituto Hudisial Hulanda Karibense (JICN). Un total di nuebe detenido a hasi un èksamen di mbo.
Registratie coronavaccin is voor zestigplussers
18-60 jarigen kunnen later registreren
Kralendijk - Zestigplussers zijn nu aan de beurt om zich te registreren voor de coronaprik. Aan 18-60 jarigen wordt gevraagd zich nu niet aan te melden, ze zijn op dit moment nog niet aan de beurt.
Inisio kampaña di informashon pa elekshon Tweede Kamer
KRALENDIJK - Djárason 17 di mart 2021 tin elekshon di Tweede Kamer. Pa informá tur habitante di Boneiru, Sint Eustatius i Saba, Rijksdienst Caribisch Nederland (RCN) a inisiá promé di febrüari un kampaña di informashon.
Registrashon pa bakuna kontra corona ta pa 60+
Hende di 18 pa 60 aña por registrá despues
Kralendijk - Hende di 60 aña bai ariba ta na bùrt awor aki pa registrá pa e angua kontra corona. Ta pidi hende di 18 pa 60 aña pa no registrá nan mes awor aki, nan no ta na bùrt na e momentu aki ainda.
A nombrá Wouter Zitter komo Komandante General Interino di Kuerpo di Bombero Hulanda Karibense
KRALENDIJK - Entrante 27 di yanüari 2021, Wouter Zitter lo okupá e funshon di Komandante General Interino di Kuerpo di Bombero Hulanda Karibense (BKCN).
Asoteko Ta Pidi Sosten Amplio; Bira Miembro!
KRALENDIJK - Nos tin un gobièrnu ainda? Nos tin gobernantenan ku ta traha pa nos ainda? Wèl, si ta asina, mustra nos na unda nan ta. Den Bestuurskantoor sigur lo bo no haña nan. E hendenan ei tin semènt den nan orea.
Almasenahe nobo di Bonaire Brandstof Terminals ta garantisá siguridat di suministro
KRALENDIJK - Pa garantisá e siguridat di suministro i almasenahe seif di kombustibel na Boneiru strukturalmente Gabinete a disidí pa lanta e partisipashon di maneho “Bonaire Brandstof Terminals” (BBT).
Promé entrega di bakuna pa COVID-19 pa e parti Karibense di Reino aproksimadamente 15 di febrüari
KRALENDIJK - E parti Karibense di Reino ta kla prepará pa – manera planiá- inisiá ku bakunashon kontra COVID-19 aproksimadamente di 15 di febrüari 2021. RIVM ta preparando e promé bakunanan ku mester manda pa Karibe.
Rijkswaterstaat (RWS) i Inspectie Leefomgeving en Transport (ILT) no ta duna BOPEC pèrmit pa saka zeta
KRALENDIJK - Inspectie Leefomgeving en Transport (ILT) riba 7 di desèmber 2020 a kaba pòmp e fiul for di e tankinan bieu di BOPEC na Boneiru pa dos tanki renobá. E dos tankinan aki ta kumpli ku normanan i a drecha, tèst i kùr e instalashon di paga kandela riba e tankinan akí bon.


text:
GOBIERNO DI ARUBA TA PIDI PARLAMENTO SOSTEN PA YEGA NA ACUERDO CU HULANDA (Parti 1)
Dialuna mainta Prome Minister sra. Evelyn Wever - Croes a duna Parlamento un update di e negociacionnan cu ta andando cu Hulanda. Esaki considerando e embergadura grandi cu esaki tin riba e presupuesto supletorio cu ta wordo trata den Parlamento.
“Mi por anuncia cu hopi satisfaccion cu nos ta kedando cla cu Hulanda”, Prome Minister a anuncia.
Despues di e ultimo update na Parlamento, negociacionnan a bay bon, y a yega na 4 cambio importante. Cambionan cu ta salbaguardia e autonomia di nos pais, y cu ta stipula cu tur locual e entidad mester haci ta den consulta cu Gobierno di Pais Aruba.
“Gobierno ta considera esakinan logronan hopi grandi y como Gobierno ta di opinion cu nos mester bay di acuerdo cu e condicionnan pa nos haya fiansa na interes di 0%. Esaki ta necesario pa nos por sigui reconstrui nos pais. Pa nos garantisa pago di salarionan na empleadonan publico, pa nos garantisa pago di subsidio di salario na sector priva, pa nos por carga e alivio fiscal pa comerciantenan y ciudadanonan cu debe belasting, y pa nos por paga FASE.
Sinembargo lo no acepta e condicionnan sin cu ta duna Parlamento e oportunidad prome pa tuma nota di e cambionan y pa expresa sentimentonan riba e cambionan, Prome Minister a duna di conoce.
Prome Minister a sigura Parlamento cu den e proceso di negosacion, a tene na cuenta locual cu Parlamento a trece dilanti den diferente reunion publico. Entre otro e mocion cu Parlamento a pasa dia 9 di juli ultimo, y tambe locual cu gremionan a trece dilanti durante di diferente consulta.
Den e documentonan cu Gobierno a ricibi, Hulanda tabata pidi Gobierno pa bay di acuerdo cu e entidad CHE y pa nos drenta den e Rijkswet Financieel Toezicht (RFT), cual ta existi awo pa Corsou y Sint Maarten. Parlamento di Aruba a pidi pa Gobierno no accepta e CHE manera cu e ta, sino pa duna un ‘tegenvoorstel’ y bay den negociacion cu Gobierno di Hulanda y esey ta locual cu a haci.
Consecuentemente, awo e esencia di e CHE a wordo cambia riba puntonan cual Gobierno ta haya ta substancial. Pa loke ta e RFT tambe a nenga di drenta e sistema di RFT hunto cu Corsou y Sint Maarten. A negocia un propio sistema di supervision financiero basa riba nos leynan y basa riba protocolnan cu a negocia cu Hulanda na 2018.
“Pues ta a base di e mocion di Parlamento, a sigui negocia cu Hulanda y di cual awe nos por bisa cu nos a logra cambionan substancial”, Prome Minister Evelyn Wever-Croes a enfatisa.


text:
E edicion di Focus Digitl di e luna aki tin e premiere di tres seccion nobo cu e expertonan riba cada tema: Daniela Kuipers-Ramos, Geraldine Alexander y Jessica Wolter. Daniela tabata riba e portada di october aña pasa unda el a conta con tempo e tabatin 11 aña, ora cu su mama a fayece, y na edad jong e mester a traha despues di scol pa por a come y paga su gastonan. Aunke e no tabata bay scol tur dia, door cu e tabata keda cansa di trabou, e tabata haya toch bon cifra na VWO. Awendia cu su 30 aña el a logra adkiri tur e metanan cu el a pone te cu awor; Bachelor, Master y un trabou den Gobierno Hulandes. Desde algun luna e tin su rednan social unda e ta comparti y motiva su seguidonan cu su storia, pa nan compronde y conecta cu nan ‘innerworld’ pa forma nan bida manera nan ta desea. Den su articulo e ta duna 3 tips con pa proteha bo salud mental durante e tempo di Covid.
Geraldine ‘Dina’ Alexander durante su carera di 24 aña como bankero, semper a sinti un pasion pa coaching, spiritualidad y e temanan relaciona cu intimidad. El a dedica mas cu 22 aña den inverti pa su crecemento spiritual. Na october 31, 2019 el a haya e oportunidad pa biba su pasion y el a bay en busca di un coach, cu lo por habri e portanan ey, y haci di su pasion su carera nobo. Su deseo ta, pa contribui na Aruba y mundo ta consciente di e importancia di nan intimidad y nan spiritualidad. E dosnan aki ta bay man cu man, pasobra si bo sa ken bo ta… bo bida intimo ta refleha esey. Den su prome articulo e ta elabora con for di cuminsamento di siglo 20, sex a keda electrocuta door di tecnologia. Un di e prome “gadgetsnan” cu a inventa, apart di mashin di cose, fan, toaster y ketel di te, tabata un “plug inn sexual stimulator” yama “VIBRATOR”.
E atraccion cu Jessica Wolter a haya pa siña mas con pa traha cu e cristalnan den e forma energetico, tabata e prome cos pa inicia e proceso aki como ‘Holostic Transformation Facilitator’. El a cuminsa na Aruba mes, compartiendo cu diferente persona consciente di nan ser energetico y esaki a yud’e na reconoce mas su energia y con pa cuida esaki. Despues el a sigui diferente practica den exterior. E ta un proceso di hopi estudio propio y compromiso personal pa honra e tempo dedica na e practica diario, y semper cu e apoyo di su maestronan. E prome articulo di Jessica e ta elabora con pa ‘Subi e Vibracion Energetico di Bo Hogar’.Na momento cu nos ta papia di vibracion energetico, nos ta reconoce e importancia di ta consciente di nos energia. Pero no por descarta tambe e energia di e espacio cu tin rond di nos y con esaki ta aporta na nos bienestar y harmonia.


text:
Fecha pago di pensioen ta bira 4 maart 2014
Banco di Seguro Social Aruba SVb ta informa cu pa luna di maart 2014 e Pensioen di Biehes (AOV) y Pensioen di Viudo y Huerfano (AWW) lo keda paga riba diamars 4 di maart 2014.
Esaki contrario na publicacion anterior na unda SVb a notifica cu e dia di pago pa maart 2014 ta dialuna 3 di maart. Pa motibo cu dia 3 di maart ta un dia liber (Dialuna di Carnaval) e pago no por tuma luga riba e dia aki.
Nos ta ofrece nos desculpa pa cualkier inconveniencia cu esaki por causa.
ir. Edwin M. Jacobs
Director


text:
Recientemente Parlamentario Xiomara Ruiz-Maduro den nomber di Partido MEP a bishita famia Geerman di Papilon pa asina honra sr. Bertrando Geerman cu un reconocemento di MEP pa tur e trabou y lucha incansabel cu sr. Bertrando a hiba banda di nos Lider inmortal Betico Croes. Den presencia di su señora, yuinan, nietonan y bisanieto, Xiomara a entrega e reconocemento cu palabra di gratitud pa tur locual sr. Bertrando a haci pa MEP y pa bienestar di Aruba.
Home Uncategorized MEP: Famia Geerman di Papilon a keda contento cu reconocemento di sr....


text:
Lady Gabriella Windsor a casa cu Thomas Kingston awe 18 di mei na St George’s Chapel na Windsor Castle. E novia a luci esplendido den su shimis impresionante di Luisa Beccaria. E shimis cu ta un soño tin un escote maraviyoso y manganan largo di canchi borda cu ta continua te na su man, casi manera un handschoen. Diseña exclusivamente pa e realesa, cu un velo di seis meter, haci den varios capa di tul ros y blanco den e mesun tono di e shimis, uni pa flornan chikito borda na man.
Gabriella tabata namora pa hopi tempo cu e shimisnan di e diseñadora, y el a bisa cu e tin e suerte cu su ‘dream dress’ ta diseña pa Luisa Beccaria. Hunto cu su ekipo nan ta excepcional y ta encanta cu e resultado di e arte. E confeccion di e shimis a tarda alrededor di cinco luna y solamente a haci tres fittings: uno na Milan y dos na London. Segun e comentario di Luisa Beccaria, cu su sastre ta hopi bon den tuma midi y el a ahusta hopi bon for di un principio, pero Gabriella a perde peso, manera e mayoria di novianan y nan mester a cera e shimis un tiki.
Ta interesante cu e novia a scoge un diseñador italiano debi cu hopi novia real ta opta pa diseñadornan di moda britanico e dia di nan bruid. E dukesa di Cambridge a uza Alexander McQueen na 2011, princesa Eugenie a opta pa Peter Pilotto na octuber aña pasa, princesa Diana a eligi David Emanuel na 1981. Sin embargo, Gabriella ta encanta Luisa Beccaria, cu ken el a saca un potret hunto celebrando e estilo di bida siciliano, e musica y moda na maart 2017. E diseñadora ta describi su estilo como hopi femenino, fresco, romantico y sofistica.


text:
Ken nos ta?
Tienda di Educacion ta pa mama, tata, wela, welo, madrastra, padrastro y tur otro educadornan. Pues pa tur hende cu ta encarga cu cuido di mucha y hoben di 0 pa 18 aña di edad y cu ta sinti e necesidad pa papia cu un profesional cu ta scucha, duna sosten, informa y conseha si bo tin pregunta tocante educacion y desaroyo di un mucha.
Temanan di educacion
Educa un mucha ta algo cu bo ta haci tur dia, e ta mantene bo ocupa y alabes e ta un reto. Sinembargo, no ta tur ora esaki ta bai facil. Tin biaha ta sinti duda y bo tin pregunta.
Agenda
Ademas bo por participa na curso- y anochinan informativo caminda lo presenta topiconan cu tin di haber cu educacion y desaroyo di mucha. Check nos programa pa wak na unda y ki ora e curso- y anochinan informativo lo tuma lugar.


text:
Andres Ras ta operations manager di Ecotech y a mustra cu nan ta sigui inverti den ekiponan nobo pa sigui brinda bon servicio na comunidad di Aruba, tanto residencial como comercial. Nan a ricibi tres truck. Dos frontloader specialmente cu ta piki bakinan na hopi negoshi y tambe na cierto residencianan. Nan tin un truck rearloader, cu den boca di pueblo ta yama e truck di sushi di cas.
E trucknan aki a yega siman pasa y nan ta hopi contento. Awor aki dentro di poco inspeccionnan lo tuma luga y lo mira den e dianan cu ta bin, cu e trucknan lo ta riba caminda caba.
Costo
Un di e trucknan aki ta costa den careda di mey miyon florin. Diferencia entre esun bieu cu esun nobo, ta cu e trucknan nobo ta un sistema di M-drive. Nan ta mas fuel efficient compara cu e trucknan bieu. E body ta practicamente mesun cos, pero loke e ta haci ta, e motor ta diferente. Kico ta pasa ta cu lo spaar mas riba fuel, mirando cu Ecotecht ta concientisa riba medio ambiente y ta percura pa por uza por ehempel menos fuel embes di e sistema convencional bieu.
E truck tambe tin su sistema di siguridad. Tambe ta haci cu e driver ta core mas sigur ora di su ruta. Y pa e helper, a añadi cierto aspectonan di siguridad riba e truck tambe. Ta standard mundialmente, pero tin cierto cosnan a adapta na Aruba, mirando cu na Merca ta uza x forma y na Aruba, mester a adapta e trucknan aki pa uzo local.


text:
Siman pasa nos por a scucha Dowers durante conferencia di prensa cu su disco raya y politica anticua. Keto bay Dowers kier culpa tur hende di tur cos pero no ta mira e balki den su propio wowo. E gobierno no a cumpli ni 3 luna ainda pero aparentemente ta e coalicion aki a goberna e ultimo 8 añanan. Dowers ta accentua cu nan como gobierno a cumpli cu tur norma y aparentemente no a kibra ni un copi. Dowers tabata parce hende fuera di control of kisas bou influencia di un of otro substancia. Dowers a splica cu MEP lo kier un CAFT permanente.
Manifestacion di un pueblo balente
Wel kisas Dowers no tabata na Aruba ainda tempo cu MEP cu su Lider inmortal Betico Croes a lucha y a logra Status Aparte den decadanan 70 y 80. Danki na e logro aki Dowers por a bira minister ultimo 8 aña. Dowers mester por ta corda con pueblo a lanta contra nan dia 27 di augustus 2015 momento cu su partido esta AVP a entrega parti di nos autonomia den forma di CAFT den man di Hulanda. Dowers mester por ta corda con e pueblo balente a manifesta fuertemente defendiendo e causa sagrado. Dowers mester por ta corda hopi bon, momento cu Dowers y Mike Eman a sali di porta patras manera set di cobarde dia 27 di augustus 2015 y a manda riot comando bati e pueblo.
Contractonan espantoso
Riba un otro punto Dowers kier a contraaresta declaracion di Prome Minister Evelyn Wever Croes kende a logra corta casi 9 miyon na gastonan den exceso den un solo kantoor, esta den e cartera di Algemene Zaken cual tabata antes e cartera di Mike Eman. A logra esaki cortando entre otro den 147 coordinador di Mike Eman cu salarionan entre 5 mil te cu 25 mil pa luna , huurmento di edificionan bashi, 3 pickup cu sticker di AVP a wordo manda bek y a kibra e contractonan. Otro peso tabata e contractonan espantoso di companianan di mercadeo di entre otro Patrick Paskel . Ta un secreto publico cu Patrick Paskel tin un compania cu yama Tera Group cual a cobra rond di 8 miyon florin den 8 aña chicando e pueblo aki den forma bergonsoso. Dowers den su afan a grita cu e kier waak e contractnan di mercadeo paso con leu e sa no tin contract. Esaki a pone nos busca mas profundo y a dal den un otro compania cu yama PAXI. E nomber di compania PAXI ta deriva di Patrick Paskel y Xiomara su casa.
Na PAXI so 153 mil florin
Wel Dowers pa Bo gritadera y e reto pa bin cu contract awe nos ta presenta bo e cuenta di mas cu 153 mil florin den 2016 y 2017 cu a ser paga extra na PAXI so. Adhunto un copia di cobransa y pagonan efectua na PAXI. Dowers himself tabata tin un contract cu PAXI como un PR overeenkomst cu Minister di Husticia na balor di Afl. 7762.50 pa luna. Alaves Dowers via KPA tin un contract di Afl.10.000 florin pa luna cu Tera Group. Nos ta papia di Afl. 215 mil florin pa aña. Dowers esaki ta cu 1 solo minister esta Bo persona y asina tin cantidad mas. Ultimo 5 aña Abo so a cria e companianan aki cu mas di 1 MIYON florin. Un placa cu Polis por a haci bon uso di dje pa combati criminalidad. Awor por compronde dicon bo maneho tabata un desaster cu record den atraco.
Abusado y sinberguensa
Ta paga sumanan astronomico pa monitor tur media cu papia of skirbi algo malo di Bo pa asina e companianan aki contraaresta esakinan pa Bo. Dicon bo no ta contrata nan di Bo propio placa awor cu Bo ta den parlamento? Abusador y sinberguensa ta keda palabranan mucho neches pa locual boso a causa, esta e “desaster financiero”. PAXI a cobra den 2016 y 2017 un total di 1.3 MIYON florin extra pa Public Relation di gobierno. Pues 650 mil pa aña pa un solo compania sin conta Tera Group, Canal 90, Voz di Aruba, y otronan. Tin hopi minister mas a djodjo di e manera aki cu nan amigonan. Nos lo bin pa tur cu tur detayes. Un cos pueblo por ta trankil awor cu TUR e contractonan aki a wordo kibra, fiesta a caba y asina gobierno a logra scapa miyones den 2018. Sinembargo esaki ta Prohibi pa Lubida con AVP tabata complace amigo. Endy Croes ta termina bisando, Dowers pa e just laga sa si E kier mas paso e bahul ta yena cu documento.


text:
Un di e parlamentarionan di AVP cu ultimo tempo ta cuestiona e gobierno actual riba persecucion politico ta sr. Mike Lampe. Sinembargo den su ignorancia, te ainda despues di 2 luna, e politico aki no kier comprende cu e retiro di e mas di 300 coordinadornan cu partijdiploma a ser ocasiona door di su propio lider di AVP kende a dicidi dia 29 october 2013 cu tur e batayon di coordinadornan cu a bin cu su gobierno, ta bay cu su gobierno (“voor de duur van het kabinet Mike Eman II”). Y esaki ta e decision cu e gobierno actual ta ehecutando cabalmente. Pero ta bon pa recorda sr. Lampe cu den historia di pais Aruba e tata spiritual di persecucion politico ta partido AVP. No solamente nan a persigui contrincantenan cu tin un otro color politico, pero tambe profesionalnan trahando den gobierno cu tabata haci nan trabao manera debe ser.
Persecucion politico
E masacre di persecucion politico contra hendenan di MEP a cuminsa ora cu AVP a drenta gobernacion na 1986. E tempo ey nan a manda cientos di trahadornan humilde di TAV cas, kendenan tabata gana un salario humilde pa cria nan famia. Tambe personanan nombra oficialmente na varios departamento di gobierno y pa cual tabata tin vacatura habri den e Aruba nobo cu su Status Aparte a wordo manda cas per direct, esta riba e prome dia di trabao na 1986. Politiconan di MEP trahando pa gobierno a wordo corta den nan schaalnan. Directornan di departamentonan y tambe na Hulanda (Arubahuis) a pasa mal rato na man di e gobierno burdugo di AVP. E persecucion tabata asina grandi cu te hasta e ex-Director di Asuntonan Economico mester a bay 10 biaha pa Corte pa para e burdugonan cu cueste loke cueste kier a elimin’e como director. Y asina tin hopi otro caso mas.
Persecucion contra profesionalnan
Pero no solamente a practica persecucion politico, pero AVP a persigui tambe profesionalnan Arubiano bon capacita cu tabata traha na Departamento di Impuesto. Asina por a mira con e Inspector y Ontvanger di Belastingen a wordo kita for di trabao inhustamente, ya cu nan a cumpli cu nan deber di cobra e placa di BBO cu refineria Valero debe pais Aruba y esaki basa riba un sentencia di hues cu a obliga Valero di paga 280 miyon florin, pero Gabinete Eman tabata kier pa e multinational aki wordo exonera. Tambe otro profesionalnan Arubiano trahando na Departamento di Finansa a wordo cori ya cu den e mente maligno di e ex-ministro di Finansa di AVP supuestamente nan lo a leak informacion pa prensa. Hecho ta cu finalmente tur e profesionalnan aki a gana nan caso dilanti hues, pero e gobierno di AVP no kier a reinstitui nan den nan funcion. Increibel con criminal e gobierno di AVP ta actua ora cu nos propio profesionalnan Arubano!
Mas ehempel di persecucion
Un otro ehempel bibo di persecucion politico tabata ora cu ex-ministro Sevinger manera ladron den anochi ta laga basha un kiosco di un Arubiano den Caya Betico Croes, pasobra e ciudadano aki ta aparece riba lista di MEP. E tempo ey den Corte hues a declara cu e gobierno di AVP ta mina y zaag na e pianan di nos estado di derecho. Un declaracion hopi fuerte den direccion di un gobierno abusado.
Un otro forma di persecucion practica pa AVP ta e persecucion contra nos trahadornan local, ya cu ta hustamente e gobierno di AVP mediante e ex-Ministro Paul Croes a percura pa firma mas di 2000 ontheffingen pa trahadonan di exterior y asina a perhudica mas di 2000 mama y tata di famia riba e isla aki pa haya un trabao pa cria nan famia. Siguramente bao di tur e 2000 ontheffingen lo tabata tin funcionnan tambe cu nos hobennan lo por a ocupa ya cu e desempleo bao di nos hobennan ta haltisimo, esta mas di 25%. Lo ta bon pa Mike Lampe cu ta pretende di sali na defensa di nos hobennan puntra Paul Croes dicon su maneho y di AVP tabata dirigi contra nos hobennnan?
Finalmente, esakinan ta djis un parti chikito di tur e persecucionnan practica pa e gobiernonan di AVP y si ta necesario partido MEP lo bin cu e di dos parti tambe y p’asina Mike Lampe keda na altura di e pasado tristo di AVP pa tur loke ta nan persecucion contra di nos Arubianonan.


text:
WILLEMSTAD.-E informe ofisial di kasonan di Covid-19 pa awe djasabra ta konosí. E relato ta mustra ku pa e fecha aki tin 62 kaso positivo nobo ku ta hiba e total di kasonan na 1682 kontando for di mart te awor. Un kantidat di 11 persona a rekuperá i 11 persona ta hospitalisá. E kasonan fatal ta 3 i pa loke ta trata e kantidat di kasonan aktivo Kòrsou a yega e sifra di 691.
E relato ta mustra mas aleu ku di e 62 kasonan positivo nobo, 3 ta kaso importá, 15 ta kasonan liga na kasonan eksistente i e sobra 44 kaso ta hasiendo ‘contact tracing’ pa wak si por determiná e orígen. Tin 3 persona ku tabata interná den hospital ku a bai kas entretantu i 1 persona a drenta kuido intensivo pa hasi e total di pashèntnan di Covid den intensive care na 4.


text:
Di Dos Guera Mundial
Di dos Guerra Mundian, (hopi biaha abrevá manera WWII of WW2), tabata un konflikto militar global durando di 1939 pa 1945, ku a involvi mayoria di e nashonan na mundu, inkliendo tur di e poder grandinan na mundu, organisá den dos partido militar opponente: e Alliadonan anto e Axsis. E tabata e guerra mas plamá na mundu, ku mas ku 100 míon persona militar mobalisá. Den un estado di "Guera Total", e partisipantenan mayor a hinka henter nan ekonomia, industia, anto kapabilidat sientifiko pa yuda e esfuerso di guera i ta kita e destinkshon entre rekurso civil i rekurso militar. Marka pa eventonan signifikante invulviendo civilnan, inluiendo e Holocaust anto e Lansamentu di Bom Atomiko Riba Hirsoshima i Nagasaki, e tabata e konflikto mas mortal den historia humano resultando den entre 50 míon pa 70 míon morto.
Kronología[editá | editá fuente]
Ta generalmente aksepta ku e Guera a kuminsá dia 1 di Spetember 1939, ora Alemania Nazi a invadi Polonia anto esei a sigui ku e deklarashonan di guera riba Alemania dor di Fransia, anto mayoria paisnan di e Emperio di Inglaterra anto e Commonwealth. Alemania kera establesé un emperio aleman grandi den Oropa. Durante 1939, te ku kumisamentu di 1941, den un serie di kampania militar anto tratado politiko, Alemania a konkistá militarmente i politikamente un gran parti di kontinente oropeo anto parti di Union Sovietiko. Inglaterra anto e nashonan di commonwealth a keda e uniko forsá mayor bringando kontra e Axis den nan kampania di desierto na Nort Afrika. anto den e ekstenso batalla di atlantiko. Na Juni 1942, e Axis Oropeo a lansa un invashon di Union Sovietika, dunando un komiensu na e fronta oost, ku lo bai bira e kaminda di guera di mas grandi ku e mundu a hera di mira, ku na e momentu aki tabata dedika kasi tur di e Axis su poder militar. Na desember 1941, E emperio di Hapon, ku durante e tempu e kaba tabata den e Di dos Guera Shino-Hapones ku China for di 1937 anto ku kera establese dominansia riba Sur Asia anto Asia Sureste, A attaka Estadonan Uni anto poseshonan oropeo den e Oceano Pasifiko, konkistando masha lihé un gran parti di e region.
E Axis su avanse a wordu pará na 1942 despues ku a gana Japon den un serie di battala maritimo anto despues ku a devasta e tropanan di e Axis Oropeo na e Segundo battala di El Almaein na Nort Afrika i e Battalla di Stalingrad na Union Sovietika. Na 1943, ku un serie di perdida Aleman na oost di oropa, e alliadonan a invadi Italia, anto e Merikanonan a haña viktoria na Oceano Pasifiko, e Axis a perde su initiativo stategiko anto a pasa ku un retirashon strategiko di tur fronta. Na 1944, e aliadonan a rekaptura Fransia, i e Union Sovietika a reklama tur du perdidanan teritorial anto a sigui ku invadi teritorio Aleman anto su aliadonan. E guera na Oropa a kaba ora Union Sovietika a kapturia Berlin, e kapital aleman ku a resultá den viktoria pa Oropa dia 8 di Mei 1945. Pa e tempu ei, e poder maritimo di Hapon a perde kontra esun merikano, anto un invashon di e islanan di Hapon dor di Merika a bira imminente. Ku a resulta ku e Bom-mentu di e siudatnan Hapones di Hiroshima i Nagasaki
Konsekuensia[editá | editá fuente]
E guerra a kaba ku viktoria total di e aliadonan riba Alemania i Japon na 1945. E segundo Guerra Mundial a laga e alimientu politika i e stuktura social di mundu drastikamente kambia. Komo Nashonan Uni a wordu establese pa preveni futuro guera i koperashon internashonal, Union Sovietika i Merka a lanta komo dos superpoder rival, ku a kuminsa e Guera Friu, ku lo dura pa e sigienta 46 aña. Durante esei e influenisa di e nashonan oropeo a baha drastikamente, anto e Dekolinisashon di Afrika i Asia a kuminsa. Mayoria pais ku su infrastuktura a wordu devasta durante e guera a kuminsa bai dilanti anto a bira hopi mas modero anto integrashon politiko a kuminsa den un esfuerso pa stabilisa relashonan.


text:
Together at Home (conoci como: One World: Together at Home) ta un serie di concierto virtual organisa pa Global Citizen, cu apoyo di World Health Organization. E special ta destina pa promove e practica di distanciamento social durante e pandemia di coronavirus.
Riba 18 di april di 2020, a transmiti e espectaculo su pre-show di 6 ora net prome cu e transmision mundial via television. E parti cu ta ‘streamed’ di e evento tabata presenta a traves di YouTube pa e actriz y presentadora Jameela Jamil (1 ora), actor Matthew McConaughey (2 ora), actriz Danai Gurira (3 ora), cantante Becky G (4 ora), actriz Laverne Cox (5 ora) y e actor Don Cheadle (6 ora). Presenta cu hopi aparicion di celebridadnan.
One World: Together at Home, ta un colaboracion entre Global Citizen hunto cu e cantante y compositora Lady Gaga, cual ta beneficia e fondo di solaridad di COVID-19 di World Health Organization. E presentadornan di ‘night shows’ hopi popular; Jimmy Fallon, Jimmy Kimmel y Stephen Colbert a presenta e programa, cu a ser transmiti ayera 18 de abril. E special tambe a ser transmiti simultaneamente via diferente rednan di television riba cable EE. UU., Plataformanan di transmision y rednan social di transmision internacional.


text:
WILLEMSTAD – Den kultura di entiero na Kòrsou hopi bia ta tuma despedida den grupo grandi i kontakto personal físiko ta hunga un papel grandi. Pa motibu di e vírus corona esaki no ta posibel mas. Kon pariente di defuntu i mundu di entiero ta trata ku e situashon nobo aki?
Pa evitá ku e vírùs ta sigui plama gobièrnu di Kòrsou a disidí ku no mas ku trinta hende por partisipá na un entiero na e isla. Tambe tur hende ei mester mantené un distansha di dos meter i por tin maksimalmente 15 famia den e sala. Ademas e bishitantenan mester sali for di e sala mésora despues ku nan a kondoler.
“No ta tur hende tin komprenshon p’esaki, pero nan ta konformá”, doño di agensia funerario El Señorial, Crisma Henriquez ta konta. Un entiero den tempu di corona segun Henriquez ta pidi atenshon i guia èkstra. “Ta importante pa duna bon splikashon na e parientenan di e defuntu i e hendenan ku ta bini e entiero.”
“E manera di tuma despedida aki ta troumátiko”, Marelijn Lucas ta konta. E mes a eksperensiá poko tempu ei kon ta pa tuma despedida ku distansha di un ser kerí. “Ta espesialmente e dunamentu di man òf un brasa pa enkurashá ta un gesto di kompashon i ta pas den nos kultura. Esaki ta prohibí aktualmente”, Lucas ta konta. “E aseptashon ta masha difísil.”
Agensia funerario El Tributo di Haidel Haile ta rekonosé e doló di e parientenan di defuntu ku pa motibu di e medidanan di corona no por bai un entiero tradishonal. Den un kampaña yamá ‘Duna mi dos’ e kompania di entiero ta mustra hende riba e importansia di distansia sosial, pero tambe riba e maneranan alternativo di kondoler i duna sosten, sin eksposishon na peliger di infekshon. “Duna mi dos’ entretantu a bira un entendimentu na Kòrsou ku hopi hende ta usa si un hende yega muchu serka.
Anto tambe tin e gastunan di entiero, ku den e krísis di corona ta hopi mas abou. “Promé ku e krísis di corona tabatin entiero di sentenáres i tin bia míles di hende”, Henriquez ta konta. “Awor no mas i hende no ta saka sèn mas na un buki di kondolensia òf kòrsash tampoko.” Henriquez ta mira otro desaroyo, manera notisia di morto mas kòrtiku i ‘live streaming’ di un entiero.
Pero ménos gastu di entiero ke men tambe ménos entrada pa e sektor funerario. P’esei hopi di e kompanianan den e sektor aki ta pasa den tempu difísil. Na e floristeria Kas di Flor Nelly nan ta ripará esaki masha bon kaba: “Kasi no ta pidi krans di luto mas”, e doño Arnelle Elisa ta konta.
“Pasobra e anunsionan di morto no ta menta entiero hopi bia ta hende mas serká, famia òf kolega so sa ki ora e entiero ta tuma lugá. Nan ta e únikonan ku kisas ta bestèl un areglo di flor pa entiero. Ma ni esaki no sa sosodé masha tampoko”, Elisa ta konta.
‘Apénas mi tin entrada kaminda e gastunan ta keda eksistí’
– Florista Arnelle Elisa
Asta si tabatin pedido ta drenta, ainda e floristerianan lo no por a entregá. “Tin un skarsedat di flor fresku, pasobra fronteranan ta será i no ta drenta flor for di Colombia. Por lo pronto por traha krans solamente ku flor artifisial.”
Pero tin un opstákulo mas: entrega di e krans di luto. Pasobra un floristeria no ta un kompania vital, Elisa no ta haña dispensashon pa entregá krans di luto. Segun e medidanan di Kòrsou florista no por subi kaya ku nan vehíkulo mas ku dos bia pa siman.
“Kasi mi no tin entrada mas miéntras ku e gastunan ta sigui eksistí”, Elisa ta konta. El a pidi ayudo seka gobièrnu, pero meskos ku tur hende e ta haña sosten finansiero solamente pa su gastunan di personal.


text:
Kralendijk - Awor ku 2020 ta yegando na su final, Sea Turtle Conservation Bonaire (STCB) ke ekstendé su gratitut na tur su boluntarionan, sostenedónan, dunadónan di fondo i donantenan pa nan sosten generoso. Masha danki!
3,875 ora di labor ta loke ku boluntarionan di STCB a dediká na protekshon di turtuga di laman na 2020. Bintishete dia di konteo riba un trayekto fiho (transect-count) na kosta wèst, sinku siman di investigashon di kaptura ku a hasi den reda den Bahia di Lac, 540 patruya di nèshi ku a hasi na e playanan ku turtuga ta traha nèshi, akshon di limpiesa, presentashon i aktividat edukashonal: nada di esakinan lo no por a bira posibel sin e sosten kontinuo di STCB su boluntarionan entusiasmá i yen di pashon. Na nòmber di personal i direktiva di STCB’s: masha danki!
Huntu ku su boluntarionan, STCB ke ekstendé nan gratitut na nan sostenedónan: e kompanianan i e famianan ku a adoptá trintitres nèshi durante e periodo di traha nèshi na 2020, e komersiantenan lokal – VIP Diving, Dive Friends Bonaire, Mangrove Center and Harbour Village – kende a bende merkansia di STCB i a hasi donashon di nan porsentahe di konsignashon di manera ku 100% di e benta ta bai direktamente pa konservashon di turtuga di laman, e dunadó di fondonan mayó WWF-NL, Stichting DierenLot i Gobièrnu, i tur e donantenan individual ku a sostené e organisashon. Masha danki!
Un di e aktividatnan kulminante di e aña akí tabata e instalashon di e di 26 transistor di satélite na un turtuga. Ku sosten di ContourGlobal Bonaire, STCB a pega un transistor na un turtuga kawama muhé adulto, ku a haña e nòmber ‘Flappie’, di manera ku STCB por a sigui su ruta di regreso pa su kaminda ku e ta buska kuminda na Miskito Cays, Nicaragua. E transistor ku nos a instalá na luna di ougùstùs ta trahando ketu bai anto STCB lo kontinuá manda informashon nobo di paradero di Flappie riba su medionan sosial.
Pero no ta tur kos a bai bon… Pa motibu di e pandemia, STCB mester a kanselá diferente aktividat (boluntario), inkluso Akshon di Limpiesa di Liña di Piska na Waf di Nort i di Sùit i un proyekto di investigashon na kosta di pariba. Ku masha tiki turista di bishita na nos isla, benta di merkansia i donashon a baha drástikamente. Di kosnan positivo, Stichting DierenLot a duna nos un fiansa generoso pa kubri e buraku den entrada ku a presentá i ku yudansa di su boluntarionan, STCB a logra di kompletá su trabounan mas importante di monitoreo: e patruyanan di monitoreo di nèshi di turtuga i investigashon den awa na kosta wèst i den bahia di Lac.
I tin mas notisia positivo… Na 2021, STCB lo bai selebrá su di 30 aniversario! Na yanüari, personal i boluntarionan lo start ku e periodo nobo di investigashon na kosta wèst, ku un frekuensia di tres dia pa siman, pa por haña un mihó bista di e kantidat di turtuga ku ta buska kuminda den e área akí. Na luna di mei, nos ta spera e promé turtuganan muhé pa bin traha nèshi na Klein Bonaire, i na yüni STCB lo regresá den Bahia di Lac pa kontinuá ku investigashon di turtuga ku nan mes ta kapturá den reda. Tur esakinan lo bira posibel ku sosten di STCB su boluntarionan & sostenedónan: e super héroenan di nos turtuganan di laman!


text:
Toque De Queda Hulanda: Legal!
E splicacion huridico pa e Toque De Queda anochi tabata na ordo. Esaki Corte na Den Haag a dicidi diabierna mainta, den un caso...
Vishon Corsou: Enseñansa e palu delegá
Enseñansa ta un di e yabinan klave pa logra prevení i solushoná entre otro problemanan sosial ku nos país ta luchando ku’né aktualmente. Promé...
Dosis di Speransa a yega Curaçao Medical Center
Speransa por bin den hopi diferente forma i awe djaweps 25 di febrüari esaki a yega Curaçao Medical Center (CMC) den forma di e...
VISHON: Dikon digitalisashon no tabata realmente un prioridat?
Dikon digitalisashon i inovashon no tabata realmente un prioridat e último 4 añanan aki? Dikon no a hasi mas uso di medionan ku ta...
Partido Democraat Corsou: No por pidi Hulanda inverti pa impase den parlamento
Segun Elsa Rozendal, lo ta un berguensa grandi ku ke pidi intervenshon di Hulanda pa e impase ku a surgi den Parlamento en bes...
Tiger Woods a accidenta
E hungado di golf Eldrick Tiger Woods a resulta cu heridanan grave door di un accidente di trafico cerca di Los Angeles. Woods a...
Despues di shete luna robot a baha riba Mars
Un robot explorador di NASA a baha diahuebs riba planeta Mars den un esfuerso yena di riesgo, pa haci investigacion riba e pensamento cu...
Norwegian a bolbe pospone inicio di biahenan crucero
Norwegian Cruise Line Holdings a anuncia diamars cu nan ta extende e suspension di biahenan pa tur nan lineanan crucero te cu 31 di...
Corsou: Enseñansa spesial riba transishon positivo ku atenshon di Minister Croes
Minister di Enseñansa Siensia Kultura i Deporte (ESKD) Steven Croes den kuadro di Dia di San Valentino a bishitá nos muchanan na Soeur Hedwig...
Parlamento di Kòrsou sin kuorum
Durante e último simannan komunidat di Kòrsou por a tuma nota ku 10 miembro di Parlamento, no a forma kuorum pa asina sigui ku...


text:
Gobièrnu di Kòrsou [TUMA NOTA]: Vershon revisá di e medidanan di COVID-19 ku ta bálido riba laman. Pa ‘charterboats’ ta konta un máksimo di 50% di e kantidat nòrmal di pasahero na bordo, inkluso e tripulashon.
Gobièrnu di Kòrsou
[TUMA NOTA]: Vershon revisá di e medidanan di COVID-19 ku ta bálido riba laman. Pa ‘charterboats’ ta konta un máksimo di 50% di e kantidat nòrmal di pasahero na bordo, inkluso e tripulashon.
6 diyanuari 2021 – REVISA
Medidanan di COVID-19 ku ta balido riba laman ta:
MAX 4 o MAX 2
- Un maksimo di kuater (4) persona na bordo diun boto of un famia ku ta biba huntu den un k
- Un maksimo di dos (2) boto mara banda di otro riba laman of kantu di pi
Medidanan pa ‘charterboats’ balido ta:
- Un maksimo di 50% di e kantidat normal di pasahero na bordo, inkluso e tripulashon.
Ta prohibi tur tipo di aglomerashon di persona riba laman manera e.o. riba flotnan, ‘f loaties’ of pirna n.
Lo kontrola riba papelnan idokumentonan balido ku mester tin na bordo. Tambe lo kontrola riba materialnan di seguridat (‘safety’) die boto manera e.o. chaleko di salbabida.
6 januari 2021 IAANGEPAST
De COVID-19 maatregelen die
op zee gelden zijn:
MAX 4 o MAX 2
- Maximaal vier (4) personen aan boord van een boot of een
- Maximaal twee (2) boten langs elkaar aanmeren op
zee of aan een pier.
Voor ‘charterboats’ geldt:
- Maximaal 50% van de totale capaciteit van personen aan boord,inclusief de
Samenscholing van personen op pieren, vlot en ‘floaties’ is verboden.
De Kustwacht controleert ook de geldige scheepsdocumenten en de veiligheidsmiddelen aan boord zoals bijvoorbeeld ,het aantal zwemvesten.


text:
A pidi presencia di polis na Pietheinstraat San Nicolas na momento cu un cacho a morde un persona.
Esaki a sosode diabierna atardi den careda di 3:30PM na momento cu un peaton a pasa susto di su bida ora cu un cacho a atac’e y mord’e den e caya menciona.Polis a presenta y a atende cu ambos partido y informa di kico cada persona tin cu haci den un caso asina aki.
Tambe a recorda e doño di e mascota riba su responsabilidad cu su mascota. E persona a duna di conoce cu e lo carga cu tur gasto relaciona cu e incidente cu su cacho.
Tin di menciona tambe cu esaki no ta prome caso caminda cu polis tin cu bay atende cu cuidadanonan cu ta resulta herida/ ataca dor di cacho y cu gran mayoria ta debi cu e mascotanan aki no ta den un cura cera of supervisa dor di nan doño.


text:
KRALENDIJK – Hues di Korte den Promé Instansia di Kòrsou, mr. C. Nootenboom-Lock, a rechasá den un huisio sumario ku Bonaire PetroleumCorporation (BOPEC) NV a entablá kontra di ‘StichtingDerdengeldenBurgers&Fung-A-Loi, tur eksigensia di e demandante. BOPEC a keda kondená tambe pa paga e gastunan di Korte ku e fundashon a hasi, na balor di mil dòler.Djámars atardi el a dikta veredikto den e kaso akí.
E kaso
BOPEC, kompania di almasenamentu di petroli, sukursal di e e kompania venezolano PDVSA, pa motibu di sanshonnan ku Merka a tuma kontra Venezuela, no por hasi negoshi ku ‘Personanan di Merka’. Esei ta konta tambe pa kasonan kaminda tin asuntu di intermediashon di parti di bankonan intermediario òf di negoshi den dòler. Si esei tuma lugá ta para e transakshonnan akí.
Refineria di Kòrsou (RdK), Curaçao RefineryUtilities (CRU) i CuraçaoOil (Curoil) riba 12 di sèptèmber 2019 a haña eksonerashon di Office ofForeignAssers Control (OFAC) di e prohibishon total, ku a keda prolongá te 30 di yüni 2020.
Basá riba e eksonerashon akí BOPEC por a bende 80.000 te 85.000 bari di zeta ku Curoil. Ta depositá e plaka riba un asina yama ‘Kuenta di Escrow’. Ta usa e plaka aki pa paga gastunan operashonal, di personal i pa drecha e Jetty na Boneiru. Entidat Públiko Boneiru a apuntá e fundashon komo atministradó di e ‘Kuenta di Escrow’. Entretantu a pidi un eksonerashon nobo, ku ainda no a keda duná.
Demanda pa kumpli
Awor BOPEC ta eksigí pa Korte ordená e fundashon pa keda kumpli ku e asina yamá ‘kombenio di Escrow’, despues di 30 di yüni 2020 tambe, ikeda hasi e pagonan menshoná. Si no kumpli ku esaki, e fundashon lo mester paga e kompania 25.000 dòler pa kada dia òf parti di dia ku keda sin kumpli i pa paga e gastunan di Korte. BOPEC ta di opinion ku e fundashon inhustamente ta bisa ku ora e eksonerashon vense, no por sigui paga mas. E kompania ta alegá ku sin eksonerashon por sigui usa e plakanan ku tin awor riba e kuenta pa paga entre otro salario. Pago di e salarionan ta bou preshon, loke ku no ta na bentaha di e kompania i su trahadónan. Ademas e fundashon no ta un ‘Persona merikano’i no ta kai bou di e òrdu di Merka.
E fundashon tin opheshon kontra kontinuashon di pago di e plakanan despues di 30 di yüni, pa motibu ku den e Kombenio di Escrow a pone un relashon dirèkt ku e eksonerashon. E eksonerashon a vense, di manera ku fundashon ku rason ta alegá ku e no ta outorisá pa keda hasi e pagonan. E fundashon no kier kore riesgo ku ta pon’é i e kantor di notario liá, riba un lista pretu.
Opheshon hustifiká
Hues ta haña e opheshonnan di e fundashon hustifiká. E ta bisa ku bou di e sirkunstansianan reinante no por kondená e fundashon pa kumpli ku e pagonan i ku mester buska un otro solushon pa esakinan, teniendo kuenta ku e interesnan di esun ku tin derecho riba nan. Esaki ta nifiká ku mester rechasá e demandanan, manera presentá.


text:
Raphael Forrer
June 22, 2015
Instituto bibliko 2015: Raphael Forrer – Reino di Pakto Dia 9
[Maestro: Raphael Forrer]
[E klas di “Reino di Pakto” lo trata e revelashon progresivo di e plan redentor di Dios pa e rasa humano, manera esaki ta revelá den Beibel. Un estudio di e paktonan lo mustra kon e Reino di Dios ta un aspekto importante i krusial den estudio di Tèstament bieu i nobo. E material de lès ta inkluí: kreashon, kaída, i e kuater paktonan hasí ku Israel: Pakto di Abraham, Pakto di Sinaí, Pakto di David, i e Pakto Nobo. E komprendementu di e Paktonan ta wòrdu enrikesé dor di un estudio di pasahenan Mesiániko importante den Tèstament Bieu.
Lo konkluí e lèsnan mustrando kon i na unda den Tèstament Nobo
kreyentenan ta pas den e plan global di Dios.]


text:
Parlamentario Endy Croes ta den un racha di investigacion pa locual ta trata diferente departamento di gobierno pa asina mira unda tur por corta gasto y yuda paga e “desaster” grandi cu AVP a laga atras. Ta tirando bista den companianan estatal y otronan cu ta Sui Generis manera ATA (Aruba Tourism Authority). Di acuerdo cu Croes ta inhusto pa tira tur e debenan gigantesco causa pa AVP riba schouder di solamente e pueblo y p’esey ta investigando y studiando tur posibilidad pa corta vet den e companianan aki pa yuda gobierno den su intencion pa scapa e pueblo. Despues di presentacionnan tanto di AZV cual porcierto su operacion ta costa 400 miyon pa aña cu gastonan medico den exterior di 62 MIYON anual pero tambe di ATA, a lanta masha hopi pregunta cerca Parlamentario Endy Croes. Lo haci uso di e derecho di un Parlamentario di acuerdo cu Staatsregeling III.17 y Reglament van Orde artikel 59 pa haci un serie di pregunta e siman aki alrespecto.
Tin espacio pa mehoracion
Locual ta ATA e Parlamentario a sigui e presentacion cu e Director actual a duna cu hopi atencion. Di acuerdo cu cifranan ricibi den un nutshell Parlamentario Croes a conclui cu tin espacio pa drecha masha hopi mes. Locual a hala su atencion, pa no bisa a indigna su persona, ta momento ora cu Bo ta mira un compania ta aumenta salario cu 4 MIYON den 4 aña. Na 2014, salario total tabata 8.5 MIYON y na 2017 esaki ta alcansa 12.5 MIYON pa aña. Esaki sigur no ta refleha den e aumento di turistanan cual ta e “core business” di ATA. Si ta Bo propio compania hamas y nunca Bo lo maneha esaki den e forma aki. Parlamentario Croes kier un splicacion extenso riba e crecemento desproporcional di salario aki y su carta ta cla pa bay pa e Minister concerni. Nos ta cumpliendo cu e deseo di pueblo. Pueblo a pidi den campaña transparencia.
Friends and Family
No obstante esaki el a tuma nota di diferente “leakage” cu segun Croes no tin atencion di e Staff y lo manda puntra riba esakinan tambe. E deroche di placa den e maneho actual no ta hustifica pa locual nos ta hayando bek. Parlamentario Croes kier ta hopi cla pa no trapa riba dede di ningun hende, primordialmente e empleadonan. E ta sigur cu e empleadonan ta haciendo nan trabao duro pero e preguntanan aki mas bien ta riba maneho, esta di Staff. Tambe tin informacion cu Presidente di e Board ta ganando un suma astronomico cual ta fuera di tur normalidad. Alaves ta confirma cu e Presidente di Board aki a wordo nombra pa ex-Minister Mike De Meza kende su yiu tin un relacion di pareha cu e yiu di Presidente di Board. Puntra nos ta puntra. Esaki si No ta Friends and Family? Nos lo lag’e te aki pa awo pero lo exigi claridad via e canalnan legal.


text:
Awe tardi hunto cu Colega di fraccion di MEP, Endy Croes, nos a reuni cu Sr. Henriquez y Sr. Maduro di sindicato SIWA.
Reunion cu siwa
Nos a intercambia di pensamento riba diferente topico. Entre otro a duna un splicacion amplio riba e proceso cu a wordo encamina pa loke ta e proyecto di LNG. Banda di a toca e proceso tambe a brinda SIWA un splicacion amplio riba e constelacion di e team di experto cu a conseha Gobierno y RDA pa cu e REOI.
Nos ta wak bek riba un reunion sumamente positivo den cual e beneficionan y balor agrega di e proyecto aki pa Aruba a keda accentua. Nos lo sigui den contacto pa asina anos y SIWA keda bon informa.
Balor agrega di e proyecto
Nos ta papia ki nan di un proyecto cu lo crea alrededor di 150 cupo di trabou y un inversion di mas di 150 miyon dollar. Ora bo papia cu comerciantenan nan ta splica bo cu nan dolor di mas grandi ta e prijs di awa y coriente cu ta haci’e costoso pa opera. Pues si e inversion aki den nos economia por crea cupo di trabou y na mes momento baha prijs di awa y coriente e lo ta un balor agrega significante pa Aruba. Banda di esaki tambe lo bo haci Aruba mucho mas atractivo pa inversionistanan.
Pa conclui
E proyecto aki ta encera construccion di un planta di gas y tanki, y un “bunkerstation”. Banda di esey lo nifica cu lo exporta LNG pa nos region, creando entrada pa pais Aruba. Pero tambe si logra concretisa re-apertura di nos refineria, esaki lo bay wordo opera riba gas.


text:
Pa medio di un comunicado CBA ta señala cu e debe di gobierno na fin di September 2016 a crece te na Afl. 4.172,1 miyon, of 87,3 porciento di e GDP (entrada di gobierno) di Aruba. Actualmente CFT a trese dilanti cu pa falta di cumplimento den e prome kwartaal di e presupuesto di 2017, e situacion financiero ta preocupante.
Te ainda nos ta depende riba un pilar economico y pa bay traha riba retonan positivo pa Aruba, dependiendo riba esaki so, ta bay ta dificil.
Den comunicadonan anterior mi a trese dilanti cu a base di estudionan hasi, cu na regio di Noord tin demanda pa un MAVO / HAVO / VWO. Na regio di Paradera y Savaneta tin mester di un scol basico mas aserca. Tambe mi a trese dilanti cu e enseñansa tradicional no ta atractivo pa e generacion actual cu ta sigui enseñansa actualmente. Pa hasi enseñansa atractivo mester introduci “competentiegericht onderwijs” unda e alumno ta bira mas activo door di bay busca informacion y digitalisa enseñansa.
A base di e situacion financiero menciona, mester percura cu e inversionnan tuma lugar pareu cu e mehoracion di e situacion financiero. Un di e factornan cu mester labora riba dje pa mehora e situacion financiero, ta pa expande e economia di Aruba. Pa expande e economia, POR lo introduci pilarnan economico nobo.
Dos pilarnan economico cu POR a bin ta traha riba nan ta:
- Fourth Industrial Revolution.
- Expande turismo pa medio di fast ferry entre e islanan Aruba, Boneiro y Corsou.
Door di estabelece mas pilarnan economico, bo ta crea empleo cu miho salario y mas variacion den profesion. Door di tin miho salarionan riba Aruba, e habitantenan tin mas manera pa hasi nan compras y cumpli cu na debernan. Cu miho salario, directamente empleadonan lo contribui mas na e premienan di beneficionan social (AZV y AOV) y loonbelasting. Pa medio di drecha e forsa di compras, directamente comerciantenan ta contribui mas den caha di gobierno pa medio di impuesto cu nan mester cumpli cu nan. Door di expande e economia pa medio di mas pilarnan economico, e entrada di pais Aruba lo mehora y immediatamente finansas publico lo tin mas forsa. Drecha economia lo tin un influencia positivo riba e calidad di bida en general, tanto economico y socialmente.
Banda di expande economia, e finansas publico mester wordo maneha na un manera responsabel y cu madurez.


text:
Helen Wilfrida Felomina
Gradisimentu i Invitashon
Yunan, nietunan, rumannan i demas famia di defuntu
Helen Wilfrida Felomina
Kier a gradisí tur famia, amiga(u), bisiña i konosínan ku di un òf otro manera a duna
atenshon i sosten durante fayesimentu i entiero di nos kerida defuntu stimá.
Boso presensia, sosten i atenshon tabata un gran konsuelo pa nos. Dios bendishoná kada un di bosnan rikamente. Nos lo no lubidá bosnan nunka.
Un danki special na: Dòkter Bilton-Evertsz, Cardioloog Römer, CMC/Afdeling D i Stichting Hamiëd. Alabes nos ta partisipá ku lo bai tin 1 Santu Sakrifisio di Misa kual lo tuma lugá: Djabièrnè 26 di febrüari 2021 pa 6.30 di anochi na Parokia Santa Teresita de Niño Hesus (Misa di Wishi).
Aseptá esaki komo un invitashon personal.


text:
Mama di e mucha hombernan cu a keda mishi na e speelschool na Madiki Kavel a splica cu e mama a presenta na su trabou riba un diaranson y despues a bolbe diasabra a pasa casi full dia haciendo fastioso. E mama di e muchanan a bisa cu el a cana bay mas leu cu e señora pa evita problema na pia di su trabou y a bay pero e yiu homber a presenta pa sigui haci problema di cual e yiu ta esun cu ta traha na un otro media.
E yiu homber cu ta conoci na husticia y fotografo di un website di noticia a bin reclama con a para cu e placa di su mama y e mama di e muchanan a informe cu boso ta worry pa e placa y boso no ta worry pa mi yiu cu ta prome. Nunca min bisa cu ma debe pero mi yiu ta prome. Despues e yiu muhe a bin pa sigui haci problema. E mama di e muchanan a bay na warda di Polis pa entrega keho contra e mama y su dos yiunan debi cu casi el a perde su trabou y e ta biba su so cu su dos yiunan. Problema nan kier a haci pa kitami debi cu e yiu di e señora di e speelschool ta traha na 24ora y cu nan ta kere nan tin e poder. E yiu C.Y cu ta traha cu 24ora a bin pa entrevistami sin mi sa, y a bisami cu si mi haci tal cos e ta saca mi potret.
Ma bay polis casi 5 biaha y ultimo biaha ma haya un carta pa bay un dokter specialisa pa haya sa mas di e caso di mishimento di mi yiunan.
E sra mama a menciona cu e doño di su trabou a sostene y a consehe pa bay warda di Polis pa entrega keho
Nan a dunami un envelope skirbi na man como un recibo. Y e 500 florin ta paga cash.
Mi yiu a cambia ultimo tempo y a bira hopi agresivo, bo bise algo e ta tira tur cos abou, asina e mama a menciona, asina e mama a splica den e entrevista.


text:
Saturday Sip & Spa, unda e huespednan lo stimula nan sentido a traves di un combinacion di mescla di mixology, gastronomia y cu e tokenan di e experiencia di e spa, pa finalmente ekilibra nan bienestar den un entorno social. Tur luna lo tin un tema diferente pa resalta e diferente productonan disponibel den e spa, como tambe e bebidanan di e proveedornan cu nos ta asocia cu ne. E evento unico aki ta un forma exclusivo y dibertido di ‘pamper’ bo mes, mientras ta siña diferente manera pa enfoca riba e bienestar. E prome di e eventonan aki lo tuma lugar diasabra 7 di september for di 6or di atardi pa 10or di anochi. Nos ta recomenda pa cumpra ticket adelanta, ya cu disponibilidad ta limita.
E tema di e prome diasabra ‘Sip ‘n Spa’ lo ta Misterio di Aloe. Na yegada, e huespednan lo ricibi un paspoort, unda lo haya e detayenan di nan recorido ‘Sip ‘n Spa’. E anochi lo inicia cu e prome sip di e cocktail Milagro Tequilla. E anochi lo continua, experienciando e spa y alternando cu un sip di Milagro Cocktail y Hors D’oeuvres, destacando nos lugarnan exkisito pa dinner. Esaki ta realmente un experiencia, cu bo no kier perde. E ticketnan ta obtenibel na The Ritz-Carlton Spa, Aruba. Pa obtene mas informacion, tuma contacto cu nos na +297 5272525 of manda nos un email na rc.auart.spa@ritzcarlton.com.


text:
Laser Standard ta un di e disciplina nan cu tin den e deporte di Vela y den esaki nos tabata tin e atleta Tijn van der Gulik cu a representa nos isla. Van der Gulik den un entrevista ta papia riba e reto nan di e siman, experiencia gana den e competencia di Panamericano y como tambe e orguyo di por representa nos isla Aruba.
Related Articles
August 1, 2019
1,100
Hillard Cijntje a competi den ciclismo di pista
June 14, 2019
1,193
Qatar lo remplasa e cuidad di San Diego
August 22, 2018
1,548
Buki Conmemorativo 46 atleta Olimpico Arubano
March 23, 2019
1,524
Plata pa e Duo Mix
Check AlsoClose
-
Comite Olimpico Arubano a presenta nan relato anual 2018June 14, 2019


text:
WILLEMSTAD – Djárason 5 di desèmber, nueb’or di meinta. E ora ku e kondená Gerrit Schotte lo mèldu na prizòn. E lider di MFK ta konta ku su siguidónan masalmente lo kompañ’é te na porta di prizòn: “Nueb’or shonnan! E ora ei e ora a yega.” E èks promé minister di Kòrsou ta kondená pa korupshon i labamentu di plaka.
E ta prekupá pa su famia, e ta puntra su mes kon lo para ku su kasá i su yunan den dianan di Pasku i di Aña Nobo. “Mi no por pensa riba nada otro”, Schotte ta bisa. Kiko esaki ke men pa mi famia? Kon esaki lo influenshá e muchanan?”
Outor Jacqueline Hooftman
Schotte a kaba di yega for di Colombia kaminda el a hasi un eksaminashon médiko. “Mi kolèsteròl ta poko haltu, pero por lo demas mi ta salú”, e ta bisa, miéntras ku e ta tene e fail médiko ku el a haña na un klínika privá den laira. Físikamente mi mester por wanta e estadia den prizòn.”
Banchi na ènkel
Na delaster momentu su abogadonan a entregá un petishon na korte pa lag’é tuma su kastigu na kas, bou di vigilansia elektróniko. Ku un banchi na ènkel. Pasobra e ta tata i su yunan mester di dje. Pasobra e ta un persona prominente den komunidat. I pasobra e ta lider di un partido polítiko i e trabou ei ta sigui normal.
Pero na korte no tabatin espasio den agènda pa trata e petishon aki, asina e kontesta por eskrito ta bisa. Schotte, ku un kara furioso: “No tabatin tempu. Pakiko esaki no ta straña mi?”
No tin posibilidat di un trato di preferensha. Vigilansia elektróniko mayoria parti ta pa detenido ku tabata será e parti mas grandi di nan kastigu kaba i ku a komportá bon. E lider di MFK mester keda será por lo ménos dos di e tres añanan ku a konden’é na dje, pa bini na remarke pa un banchi di ènkel.
“Mi ke sosegá den prizòn”
-Gerrit Schotte
Djarason ora e mèldu, promé e ta bai papia ku direktor di prizòn Urny Floran, Schotte a bisa. “Mi ke tende di Floran kiko ta mi chènsnan den prizòn. Kòrda bon, ei tambe mi tin rival. Nan lo hasi tur kos posibel pa hasi mi bida difísil. Anto mi no tin masha gana di esei.”
“Mi a haña basta kastigu kaba, segun mi”, Schotte ta sigui. Realmente mi a haña kuater kastigu: mi mester bai será tres aña. Durante sinku aña no por elegí mi. Den e mésun temporada tampoko mi no por vota. I mi mester paga 1.8 mion. Si mi no por paga, mi kastigu lo bira dòbel, di tres pa seis aña.” E ta suspirá: “Bo ta komprondé: mi ke evitá mas doló di kabes. Den prizòn mi ke sosegá.”
‘Plaka di un empresario’
E ta bai pasobra e mester bai, pero su defensa lo sigui, Schotte ta bisa. “Mi ta e úniko lider polítiko den historia di e pais aki ku a kondená pa tumamentu di plaka pa finansiá e kampaña polítiko di nos partido. Mi no a tuma ni un depchi di pueblo, nò, plaka di un empresario. Tur partido polítiko ta hasi esei. Ta ami so a nan kondená p’esaki.”
E ta víktima di un persekushon polítiko di hèks, segun Schotte. “Lo bini un dia ku e wega shushi aki lo sali na kla, ku bèrdat lo sali na kla.” Mes ora despues di e konferensha di prensa su partido MFK a rifa un outo.


text: KRALENDIJK – Informashon ku Radio Live 99.9 FM ta disponé di dje ta indiká ku niun pashènt di Boneiru no por biaha pa Colombia. Esaki ta loke minister di infrastruktura i waterstaat Cora van Nieuwenhuizen a menshoná aya na Den Haag. Esaki ta e situashon aktual, kaminda pa awor te ku 15 di yüni 2020, no por hasi niun buelo di Boneiru pa Colombia. Ta trata di un situashon ku ta konta pa diferente otro pais, kaminda e temporada aki debí na e pandemia di “coronavirus”, no por biaha di un pais pa otro. RIVM a menshoná ku e situashon ta keda manera a proponé, debí na e problema di “Covid-19, i no por biaha pa islanan BES.


text:
Minister Xiomara Maduro ta invita pa sintonisa: Un programa informativo na television ’35 aña di Status Aparte – Un lucha cu a marca historia’
Minister Xiomara Maduro ta invita pa sintonisa:
Un programa informativo na television ’35 aña di Status Aparte – Un lucha cu a marca historia’
ORANJESTAD – Minister di Cultura ta informa cu dia 1 di januari 2021 a conmemora cu 35 aña pasa Aruba a haya su Status Aparte denter di Reino Hulandes. Minister Maduro ta yama Aruba pabien cu 35 aña di nos Status Aparte y ta yama danki na tur hende cu ta contribui na e desaroyo positivo di nos Pais. E mandatario ta enfatisa cu ta importante pa nos ta bon informa y sa historia di nos Pais. Pa e motibo ey lo pasa un programa informativo na canalnan di television pa asina pueblo di Aruba ta bon informa tocante historia di Status Aparte di nos Pais.
E programa informativo ’35 aña di Status Aparte – Un lucha cu a marca historia’ lo tin como invitado, ex Prome Minister di Pais Aruba sr. Nelson Oduber, un persona cu a experiencia e lucha di Status Aparte hunto cu Nos Libertador Betico Croes den feliz memoria. Durante di e programa sr. Oduber lo brinda informacion riba diferente componente importante di e lucha di Status Aparte y lo haci referencia na desaroyonan importante di Status Aparte, kico esaki a nifica pa Aruba den pasado, presente y den futuro. E programa lo wordo presenta pa sr. Giovanni Muller.
’35 aña di Status Aparte – Un lucha cu a marca historia’ lo wordo pasa na TeleAruba, Canal 22 y Diario TV, 5 minuut prome cu nan programa di Noticia entrante diabierna 15 di januari 2021 y lo termina diabierna 22 di januari 2021.
Minister Xiomara Maduro ta gradici ex Prome Minister sr. Nelson Oduber pa su cooperacion pa comparti cu pueblo di Aruba e importancia di e historia y nificacion di Status Aparte pa Pais Aruba ‘Un lucha cu a marca historia’. Alabes e dignatario ta gradici Giovanni Muller pa por a presenta e segmentonan di e programa.


text: KRALENDIJK – Un grupo di deportista kendenan ta praktiká e deporte di korementu di baiskel, entre otro den mondi a topa un fenómeno straño. Ta trata di puntanan skèrpi di heru ku tin na diferente sitio den e área di Bolivia. Tin indikashon ku kunukeronan a pone e ophetonan, pa momentu ku esnan ku ta hòrta kabritu pasa ku outo riba e pida heru, nan ta bora nan tayer. E por ta un bon idea, sinembargo esnan ku no tin nada di aber ku hòrtamentu di kabritu, tambe ta kore peliger pa bora nan tayer. Ta loke a sosodé kaminda algun koredó di baiskel a daña nan tayer di baiskel pasando riba e pida heru nan hinka den tera. E daño ta hopi kostoso i nan ta pidi pa esnan konserní tuma nota di e situashon.


text:
ORANJESTAD, Aruba – E aña aki un biaha mas lo tuma luga dia 26 di Mei na Entertainment Center e di 4 Caribbean Fighting Championship, unda cu lo bay tin 15 pelea. Tur cos ta cla pe peleanan y tur bringado a firma nan contract, Manolo Valdez a remarca. Tur cos ta cla pe evento di nivel halto di pelea cu Aruba merece.
Nunca antes den historia tabatin asina hopi pelea den un solo anochi. Lo bay tin 3 pelea di dama y 12 di homber. Manolo Valdez ta invita pueblo di Aruba pa busca nan carchi trempan y yega trempan dia 26 di Mei. Bud Light ta sponsor principal di e evento. Danki na Jonathan, Win Donata y Maggy pa carga e evento aki. La Cabana semper t’ey pa nos, Riu Hotel y tur sponsor cu ta yuda pa organisa e evento aki”, Manolo Valdez a remarca. Aruba Wine and Dine lo ta completamente encarga pa tanto cosnan di come y bebe. E evento lo ta uno grandi, unda cu lo ta sinta na un mesa VIP y lo haya servicio di un compania renombra. E anochi aki pa prome biaha dos ruman lo bringa den e mesun Fight Card.
E anochi aki publico lo disfruta di diferente pelea. E bringadonan ta cla pa drenta ring y duna e miho di nan. Esunnan cu lo bringa e anochi aki ta Jesus Galea contra Rauwel Jansen, Gregory Raven contra Carlos Matos, Pierre Richardson contra Carlos Diaz, Sophia Petrochi contra Josimar Mata, Clayton Raven contra Conti Gabriele, Wilson Rodriguez contra Mauricio Otalora, Joshua Cordova contra Marcus Sursa, Jean Marc Howell contra Durral Dirks, Chiara Petrochi contra Jenny Cordova, Hyram Rodriguez contra Dawond P, Michael Kuipers contra Furacao Machado, Joziro Boy contra Alex “Rolo” Torres, Adrick Croes contra J.D. Craft , Audrey Puello contra Maria Cariaco y Evan Nedd contra Canaan Grisby.
Caribbean Fighting Championship lo tin un tremendo programa hinca den otro. E porta lo habri pa 5:00 PM. Entrada general lo ta 35 florin, Alah del Orbe a remarca. Prijs pa ringside lo ta 70 florin y carchinan ta obtenibel na Fruteria Virgilio, Plaza del Corte na Ostad, Barber Shop St. Cruz, Ritz Blvd y Savaneta, El Gallo Rojo, y Dojo Boye.
E aña aki lo bay tin tres seccion di VIP, cual lo bay ta e standing VIP, single VIP y full table VIP, Maria Argoty a remarca. E full table VIP lo consisti di 10 hende. E prijsnan lo ta 100 florin pa standing, 120 florin single y e mesa lo ta 1200 florin. E carchinan ta obtenibel na Attraccion Beauty Spa dilanti Union Caribe na Tanki Leendert 247 of na telefon 741-6961.
Nos ta gradici e sponsornan Budlight, Riu Hotel, Aledda N.V., Amast, ATCO Aruba, Aruba Wine and Dine, ECOTECH, Eumar Lock and Key Services, Piktartstudio VBA, DBargues Films, Magic FM, Latina F.M., La Cabana Beach Resort and Casino, Crystals Nutrition Center, Pepia Est, More4Less, AB Beaty Spa y World MMA Federation pa por haci e evento aki posibel.
Dia 26 di Mei Roderick “Rocco” Franken lo canta e himno di Aruba pa 6:30 di atardi pa duna inicio di e peleanan. E ring aunnouncer di e anochi aki lo ta Jeancarlo Espinal. Jonathan “Jona” Lake y Dj Alah lo ta MC entertainment, mientras cu Dj Vibes lo ta encarga pa pone ambiente e anochi aki. Tambe lo tin bay tin sorpresa, unda cu artistanan local lo forma parti di e anochi aki cu ta uno inolvidabel, esta dia 26 di Mei, asina Jonathan “Jona” Lake a remarca.